10 tokoh dan selebriti yang semakin kaya selepas meninggal dunia

Pepatah Melayu mengatakan, "Harimau mati meninggalkan belang, manusia mati meninggalkan nama." Tetapi bagi 10 tokoh dan selebriti ini, mereka bukan hanya meninggalkan nama, malah meninggalkan harta yang kian tinggi nilainya selepas mereka meninggal dunia.

Muhammad Ali bukan sahaja juara tinju dunia, malah beliau juga juara yang telah memenangi hati ramai orang. Semasa hayatnya, beliau berjuang bermati-matian menentang isu perkauman dan mempertahankan hak-hak warga Afrika Amerika.

Beliau juga enggan menyertai perang dengan Vietnam kerana pegangannya terhadap agama Islam yang menentang keganasan. Kejadian itu menyebabkan kejuaraan yang dimenanginya ditarik semula.

Muhammad Ali menderita lama akibat penyakit Parkinson dan akhirnya pada 3 Jun 2016, beliau meninggal dunia pada usia 74 tahun. Ketika itu, hartanya bernilai $80 juta. Walaupun namanya tidak disebut dalam dalam senarai pendapatan tertinggi selebriti yang telah mati bagi tahun 2016 yang dikeluarkan Forbes, sekurang-kurangnya kami rasa namanya masih perlu diberi penghormatan di sini.

Tidak dinafikan, Bruce Lee merupakan selebriti mempertahankan diri yang paling hebat sepanjang zaman. Sebelum kemunculan Bruce, pelakon Asia sering distereotaipkan sebagai pelakon sampingan yang hanya boleh memegang watak-watak untuk dijadikan bahan lawak jenaka.

Apabila Bruce Lee mula menjadi masyhur di Hollywood, ia membuka laluan bagi ramai selebriti Asia untuk mula mengikut jejak langkah Bruce menempa nama di sana. Bruce semakin dikenali sebagai pelakon, penulis skrip dan pengarah filem apabila kematian tragisnya tiba-tiba terjadi pada 20 Julai 1970, ketika beliau hanya berusia 32 tahun akibat tindak balas aneh terhadap ubat sakit kepala.

Selain menjadi pelakon, Bruce Lee juga merupakan seorang pengajar seni mempertahankan diri, pengasas Jeet Kune Do dan ahli falsafah. Ketika meninggal dunia, nilai hartanya adalah sekitar $10 juta.

Siapa tidak mengenali Marilyn Monroe yang terkenal dengan gaya seksinya sambil memakai gaun putih. Hollywood masih belum dapat pengganti seperti Monroe sejak kematiannya pada usia muda tatkala berumur 36 tahun pada tahun 1962.

Nilai bersih hartanya adalah sekitar $27 juta dan pada tahun 2015 sahaja pendapatan Monroe masih tinggi iaitu sekitar $17 juta yang diperolehi melalui royalti filem dan pelbagai pengendorsan lain.

Walaupun dikenali di seluruh dunia dengan wajah yang cantik menawan, Monroe sebenarnya merupakan seorang wanita yang tidak begitu gembira dan tidak yakin dengan diri sendiri kerana trauma akibat ditinggalkan sewaktu kecil. Monroe juga sering berpindah dari satu rumah anak yatim ke rumah anak yatim yang lain, diserang dan pernah diperkosa beberapa kali.

Misinya dalam mencari cinta sejati menyebabkan tiga perkahwinannya gagal dan masih tidak ketemu apa yang diinginkan. Walaupun hidup penuh dengan populariti dan dilimpahi kemewahan, Monroe akhirnya mati seorang diri di atas katil akibat keracunan ubat tidur.

Elizabeth Taylor dikenali sebagai seorang wanita yang mampu menundukkan lelaki. Pernah berkahwin sebanyak lapan kali, Liz amat berbeza dengan aktres lain yang sezaman dengannya.

Beliau bukan sahaja seorang pelakon, malah perniagaan minyak wanginya juga berjaya memperolehi royalti yang tinggi. Nilai bersih hartanya adalah $600 juta dan pada tahun 2016 sahaja beliau memperolehi pendapatan sebanyak $8 juta.

Liz meninggal pada 23 Mac 2011 semasa berusia 79 tahun akibat masalah jantung. Mungkin kini 10 orang cucu dan 4 cicitnya dapat merasa kekayaan hasil titik peluh Liz sepanjang hayatnya.

Dengan nilai bersih harta sekitar $230 juta, David Bowie merupakan seorang legenda. Beliau bukan sahaja seorang penyanyi berbakat, malah menjadi penerbit, pelakon dan penulis lirik dengan aura yang hebat.

Kerjaya seninya yang hampir berusia lima dekad dengan lagu seperti "Let's Dance" dan "Fame" berjaya membuatkan nama Bowie meniti di bibir peminat.

Selepas Thin White Duke melancarkan album terakhirnya berjudul Blackstar, Bowie meninggal dunia dua hari kemudian pada 10 Januari 2016. Disebabkan itu, album tersebut telah berjaya mengatasi jualan mana-mana album Michael Jackson dan Elvis Presley.

Bowie meninggal pada usia 69 tahun akibat kanser namun sebelum itu telah berjaya menggondol 14 anugerah daripada American Music Awards, BRIT Awards dan BAFTAs. Pendapatannya pada tahun 2016 adalah $10.5 juta dan menduduki takhta ke-11 Forbes dalam senarai selebriti terkaya selepas meninggal dunia.

Albert Einstein bukan sahaja memberikan kita formula kesetaraan antara tenaga dan jisim, malah beliau jugalah yang memperkenalkan teori relativiti, teori kuantum dan teori zarah.

Selepas kematiannya yang berpunca daripada aneurisme abdominal yang pecah sehingga menyebabkan berlaku pendarahan dalaman, nilai bersih harta Einstein adalah sekitar $12 juta. Pada 2016, Einstein masih memperolehi $11.5 juta bagi kegunaan wajah dan namanya kepada pelbagai jenama teknologi dan syarikat kecerdasan buatan (AI).

Terlalu banyak perkara yang boleh dikaitkan dengan John Lennon. Beliau merupakan seorang pemuzik yang dikenali sehingga ke hari ini. Lennon jugalah ahli pertama The Beatles yang menarik diri daripada kumpulan tersebut.

Jika kita menyentuh kisah peribadi Lennon, mungkin kita akan merasakan yang beliau bukanlah seorang yang setia dan budiman. Tapi satu perkara yang pasti, beliau merupakan seorang penulis lirik dan pencipta lagu yang sangat hebat.

Namun tidak semua yang hebat itu kekal lama. Pada 8 Disember 1980, John Lennon mati ditembak semasa berusia 40 tahun oleh seorang psiko bernama Mark David Chapman yang terlalu ingin menjadi popular.

John Lennon meninggalkan harta sebanyak $800 juta kepada isterinya, Yoko Ono dan pada tahun 2016 harta itu ditambah lagi sebanyak $12 juta hasil pendapatan pelbagai royalti.

Ahli muzik yang mempunyai fahaman Rastafari ini sering menjadi idola anak muda. Beliau meninggalkan harta bernilai $130 juta walaupun beliau meninggal pada usia yang amat muda, iaitu pada 11 Mei 1981 ketika berumur 36 tahun. Kematian beliau berpunca daripada melanoma malignan yang bermula dari jari kelingking di kaki dan merebak ke seluruh tubuh.

Ramai orang sukakan Bob Marley kerana muzik yang dihasilkan, fahaman dan ideologi beliau serta penggunaan ganja secara bebas. Bukan sahaja beliau menjadi idola para Rasta, malah orang Hippie juga meminatinya sehinggakan beliau menjadi tarikan utama di festival Woodstock.

Pada tahun 2016, mendiang masih lagi berterusan membuat keuntungan dengan memperolehi $21 juta hasil jualan produk audio, minuman Marley's Mellow Mood dan pelbagai lagi barang bertemakan Rasta dan ganja. Semoga mendiang tenang-tenang di sana.

Dikenali sebagai King of Rock, Elvis sememangnya seorang selebriti yang unik, kacak dan sukakan bling-bling. Walaupun mengalami masalah berat badan dan perangainya lama-kelamaan menjadi semakin pelik kerana dikhabarkan mengalami masalah mental, semua itu dilupakan setelah kematiannya secara mengejut. Elvis meninggal semasa berusia 42 tahun pada 16 Ogos 1977. Beliau meninggal terjatuh di dalam bilik air dikatakan berpunca daripada serangan sakit jantung.

Walaupun sudah 40 tahun beliau meninggalkan kita, harta kekayaannya masih lagi tidak menyusut. Memandangkan beliau sudah mula mengolah muzik pada usia seawal 21 tahun dan pernah diberi penghargaan Anugerah Kejayaan Sepanjang Hayat di Grammy pada usia 36 tahun, keseluruhan hartanya bernilai sekitar $300 juta. Pada tahun 2016 sahaja beliau memperolehi $27 juta kerana jualan album yang masih berjalan dan juga hasil jualan tiket masuk ke rumah kediamannya di Graceland. Ini barulah betul selebriti yang tak lapuk dek zaman.

Siapa yang tidak mengenali Raja Pop ini. Lelaki yang sayangkan kanak-kanak sehingga mencipta Neverland sebelum dituduh melakukan pencabulan ke atas kanak-kanak. Beliau juga merupakan ahli muzik yang mula menyanyi ketika berusia 5 tahun lagi dan telah mengahwini anak perempuan Elvis Presley. Beliau juga pernah dituduh membahayakan nyawa anaknya dengan memegang bayi tersebut secara sambil lewa di balkoni hotel. Beliau juga seorang penari hebat yang mencipta tarian "moonwalk."

Banyak perkara yang kita boleh ingat dan imbas kembali tentang Michael Jackson. Kematiannya ketika berusia 50 tahun pada 25 June 2009 yang disebabkan pengambilan dadah berlebihan yang diambil atas nasihat doktor juga amat mengejutkan dunia.

Walaupun doktor yang memberi preskripsi ubat itu telah didakwa, Michael tetap tidak akan kembali. Namun, lagu-lagu dan video muziknya akan sentiasa menghiburkan peminat.

Sejak beberapa lagu dan bahagian filemnya yang belum pernah ditonton tersebar, kekayaannya semakin meningkat. Pada 2016, Michael memperolehi pendapatan sebanyak $825 juta dalam tahun itu sahaja. Hal ini demikian kerana pihak Sony telah bersetuju membeli separuh lagi bahagian pemilikan 50% dalam katalog penerbitan ATV (yang penuh dengan lagu kumpulan The Beatles) pada harga $750 juta. Pembelian ini telah menjadikan Michael selebriti berpendapatan paling tinggi selepas meninggal dunia dalam sejarah.


Ramai Tak Tahu Pornografi Juga Menjadi Punca Keganasan dan Tekanan Perasaan

Tidak dapat dinafikan bahawa majoriti lelaki di seluruh dunia pernah menonton pornografi walaupun hanya sekali. Namun, terdapat juga segelintir kaum hawa yang menontonnya.

Kemudahan teknologi masa kini memudahkan akses kepada bahan ini dan mudah didapati oleh seluruh lapisan masyarakat, sama ada kanak-kanak mahupun mereka yang dewasa.

Sekiranya menonton bahan lucah ini bermula hanya sekadar suka-suka, hentikan serta-merta. iluminasi.com ingin berkongsi 4 impak berbahaya menonton pornografi kepada manusia.

Otak manusia mengandungi neurons, ataupun sel otak, yang diaktifkan oleh ransangan yang berbeza, seperti bau, bunyi mahupun penglihatan. Apabila neuron diaktifkan, otak kita melepaskan bahan kimia untuk mengukuhkan lagi penyambungan antara sel-sel otak.

Bahan kimia yang diaktifkan ketika menonton bahan porno adalah dopamin, di mana bahan ini turut dilepaskan ketika menggunakan bahan ketagihan seperti dadah. Dengan pendedahan yang kerap terhadap bahan lucah, dopamin mengatasi otak. Otak kemudiannya bertindak balas terhadap serangan ini dengan membuang reseptor dopamin, menyebabkan penonton pornografi kehilangan deria keseronokan yang dirasainya sebelum ini.

Kesannya, lebih banyak dopamin akan diperlukan oleh otak untuk mendapatkan keseronokan yang sama seperti sebelum ini. Apabila tontonan pornografi berpanjangan, jumlah dopamin yang diperlukan akan meningkat, lebih banyak dopamin perlu dihasilkan. Pornografi dan dadah dilihat mempunyai kesan yang sama, iaitu ketagihan.

Ketagihan bahan lucah menyebabkan seseorang memerlukan bahan yang lebih terlampau untuk berasa seronok. Akibat keperluan terhadap bahan yang lebih ekstrim, lama kelamaan seseorang akan terus hilang deria dan keseronokan seksual pada tahap normal pembebasan dopamin.

Kebiasaan terhadap bahan terlampau mengubah diri seseorang, menjadikan mereka tidak sensitif terhadap benda-benda terlampau. Kajian turut menunjukkan bahawa lelaki yang menonton pornografi lebih cenderung mengganggu wanita, tiada rasa kasihan terhadap mangsa rogol, dan mempunyai sikap yang kasar terhadap wanita.

DIsebabkan bahan lucah, terjadilah kes-kes melampau seperti rogol, sumbang mahram, liwat dan sebagainya, sebagai respon demi mencapai keseronokan dan mengaktifkan deria seksual.

Selain otak, pornografi turut mampu menyebabkan kesan fizikal terhadap individu terutamanya kepada mereka yang telah berkahwin. Masalah utama adalah mencapai ereksi dan mengekalkannya, serta memerlukan imej pornografi bagi mencapai klimaks dan orgasma.

Ketika berhubungan, seseorang akan berasa terputus dan berada di dalam dunianya sendiri, dan memerlukan lebih masa untuk mencapai orgasma. Baginya, orgasma boleh dicapai dengan bantuan imej pornografi. Keseronokan bersama telah hilang disebabkan aktiviti kotor ini.

Penggunaan bahan lucah dengan mudah membuatkan seseorang rasa bersalah dan kehilangan harga diri. Aktiviti ini akan menyebabkan persengketaan antara nilai diri dan kepercayaan, seterusnya menjadikan seseorang berada dalam tekanan yang terlampau. Selalunya, seseorang tahu menonton bahan lucah itu salah, namun berasa terperangkap dalam ketagihan yang tidak berkesudahan.

Langkah terbaik untuk mengelak pornografi, elakkan daripada langsung memikirkannya. Sekiranya tidak mampu, berpuasalah. Cuba lihat apa yang tidak kena dengan diri kita. Sebagai umat Islam, adakah cukup solat kita? Rajinkah kita membaca Al-Quran? Semua ini dapat membantu kita bukan sahaja di akhirat, malah di dunia juga.


Guru Kolej Vokasional Keningau Terima Anugerah Pengajaran Terbaik Peringkat Antarabangsa

Umum tahu bahawa profesion guru bukanlah sesuatu yang mudah dewasa ini. Namun, guru-guru masih berdiri teguh dalam memperjuangkan nasib anak bangsa dengan tak pernah berhenti menabur bakti.

Bagi mereka yang sentiasa berjuang, guru-guru ini sentiasa mencari idea bagi menambahbaik mutu akademik dan pengajaran di sekolah-sekolah di Malaysia.

Baru-baru ini satu berita yang sangat membanggakan rakyat Malaysia, apabila seorang guru Bahasa Inggeris dari Malaysia telah memenangi anugerah di "International Innovation and Entrepreneurship Excellence in Teaching Award 2017".

Mohd Sirhajwan Idek yang merupakan guru di Kolej Vokasional Keningau, Sabah telah mengalahkan 9 finalis yang lain dari Rusia, Jerman, Kanada, Denmark, Amerika Syarikat, United Kingdom dan Colombia. Sebanyak 29 kajian terbaik dari seluruh dunia dinilai terlebih dahulu, dan 15 daripadanya dijemput untuk menghantar kajian penuh untuk memilih 10 yang terbaik.

Ia merupakan satu pencapaian yang tidak dapat digambarkan oleh beliau, dan ketika ditemuramah oleh Zaharah Othman, beliau kelihatan tidak dapat menyembunyikan kegembiraanya.

Majlis penghargaan tersebut dianjurkan oleh Academic Conference and Publishing International (ACPI- organisasi bertanggungjawab mengendalikan perhimpunan penyelidik akademik antarabangsa, serta mendorong penyelidikan akademik cemerlang melalui penerbitan) di Novancia Business School di Paris, Perancis pada 21 dan 22 September.

Sebagai pemenang anugerah ini, beliau dianugerahkan sijil penghargaan dan juga keahlian Persatuan Antarabangsa untuk Pengurusan Inovasi Profesional (ISPIM) untuk setahun. Keahlian ini membolehkan Mohd Sirhajwan turut serta dalam program yang dianjurkan organisasi itu di Melbourne dan Boston dalam tempoh yang diberikan.

Walaubagaimanapun, ia bukanlah kejayaan pertama bagi guru hebat ini di peringkat antarabangsa. Mohd Sirhajwan sebelum ini pernah memenangi anugerah di Macmillan Teachers di My Heart tahun 2016, Express Publishing IATEFL Scholarship pada tahun 2017 dan juga National Teacher Icon Award juga pada tahun ini.

Tak cukup dengan itu, beliau juga telah dicalonkan sebagai Top 50 finalis bagi Global Teacher Prize 2017.

Bagi anugerah yang digondol Mohd Sirhajwan ini, beliau telah menghantar kajiannya mengenai konsep Pembelajaran Berasaskan Projek dimana para pelajar dapat mengembangkan dan melaksanakan idea mereka seterusnya menggalakkan mereka menceburkan diri dalam inovasi dan keusahawanan.

Prokej tersebut diterima pada peringkat pertama, kedua, finalis Top 10, dan kemudiannya Top 3 sebelum beliau diisytiharkan sebagai pemenang. Ia membuktikan bahawa kita mampu untuk bersaing di mata dunia, seperti yang dikatakan oleh beliau :

Ia sudah tentu menjadi inspirasi bagi semua rakyat Malaysia terutamanya para guru dalam meningkatkan lagi mutu pengajaran dan usaha ke arah membentuk remaja peneraju masa depan kita.


6 Syarikat di Malaysia Yang "Gulung Tikar" Sepanjang 2017

Setiap perniagaan ada pasang-surutnya. Tahun 2017 menampakkan beberapa syarikat yang begitu dekat di hati rakyat Malaysia mengumumkan tarikh akhir operasi keseluruhan atau sebahagian syarikat mereka secara tiba-tiba. Kami sediakan senarai 6 syarikat ternama tersebut.

Sebaik Chatime mengumumkan untuk meninggalkan Malaysia, ia mengejutkan jutaan pelanggan tetapnya di sini. Chatime kemudian mendedahkan bakal membuat penjenamaan semula sebagai "Tealive" pada awal bulan Mac.

Masalah ini dipercayai berpunca daripada pelanggaran perjanjian oleh Loob Holding yang didakwa telah menggunakan bahan mentah yang tidak diluluskan. Oleh itu, La Kaffa International Holding menamatkan francais di Malaysia berhubung ketidaksafahaman terbabit.

Kemaskini : Kini Loob Holding pemilik asal Chatime Malaysia telah membuat jenama baru iaitu Tealive. Chatime Malaysia diambil alih oleh Will Group, sebuah syarikat Bumiputera yang ditubuhkan oleh Aliza Ali

Untuk fahami masalah yang berlaku kepada Loob Holding dalam menguruskan Chatime sila klik sini

Satu lagi berita sedih buat para penggemar komik. Salah sebuah syarikat penerbitan komik utama di negara kita, Tora Aman telah menamatkan operasinya secara rasmi pada 31 Mei 2017.

Mula beroperasi sejak tahun 1993, syarikat ini cukup sinonim dengan menerbitkan manga dari Jepun dan manhwa dari Korea Selatan. Tora Aman bertanggungjawab menterjemah pelbagai komik kegemaran ramai seperti Great Teacher Onizuka, Slam Dunk, Doraemon dan Detective Conan.

Namun, peningkatan platform komik atas talian telah menjahanamkan jualan mereka. Dengan masa depan yang suram, mereka memilih untuk menamatkan perniagaan dengan mengadakan jualan penutupan gudang besar-besaran selama seminggu.

Dilaporkan, sebuah buku komik yang biasanya dijual dengan harga RM8 dilelong pada harga serendah RM2.

Pada Mei 2017, masyarakat dikejutkan pula dengan berita kedai roti Korea dengan konsep Perancis popular, Tous Les Jours secara tiba-tiba mengumumkan untuk menghentikan perniagaan mereka menerusi Facebook.

Apa yang lebih menyedihkan ialah bukan satu, tapi kesemua 4 cawangan yang terletak di Bangsar, Empire Damansara, Empire Shopping Gallery dan WOLO Bukit Bintang akan ditutup buat selama-lamanya.

Menurut sumber tidak rasmi, mereka hanya tidak beroperasi buat sementara waktu untuk tujuan pengubahsuaian. Namun, notis tersebut secara jelas menyatakan sebaliknya. Pasti ramai yang sudah mula merindui pastri dan kopi yang disajikan Tous Les Jours.

Negara sekali lagi digemparkan dengan penutupan operasi secara mendadak oleh pusat kecergasan, True Fitness yang mula disebarkan melalui media sosial pada awal Jun. Kesemua 3 cawangan seluruh negara iaitu di pusat beli-belah Jaya 33, Taipan Subang dan Sunway Giza ditutup secara serentak tanpa sebarang notis pemberitahuan.

Anggaran hampir 10,000 ahli terjejas dimana segelintir mereka telah membayar yuran mencecah RM8,000 untuk keahlian seumur hidup. Terdapat dakwaan mengatakan majikan pusat senaman itu gagal membayar komisyen berjumlah RM66,000.

Menurut kenyataan rasmi yang dikeluarkan oleh pihak True Fitness menerusi laman web mereka, perniagaan berkenaan sudah tidak berdaya maju dari segi kewangan disebabkan keadaan pasaran yang sentiasa berubah.

Bagaimanapun, pihak True Fitness yang sudah beroperasi sejak 12 tahun lalu itu dikhabarkan sudah menyelesaikan isu terbabit dimana para ahlinya boleh menebus sesi latihan peribadi di Chi Fitness dan menuntut sehingga RM25,000 dari MCCT.

Penutupan secara mengejut Nature Republic Malaysia pertama kali diumumkan melalui Facebook rasmi mereka pada akhir bulan Jun. Nature Republic merupakan salah satu jenama produk kosmetik dari Korea yang cukup terkenal dalam kalangan masyarakat Malaysia.

Pelanggan setia kedai tersebut tertanya-tanya tentang status syarikat berkenaan. Difahamkan, reputasi Nature Republic Co tercalar setelah penangkapan terhadap pengasas serta bekas CEOnya, Jung Woon-ho kerana terlibat dengan kes perjudian haram pada tahun lepas. Selain itu, beliau juga didakwa atas beberapa kesalahan lain seperti keganasan dan melobi. Beliau dipenjarakan sejak bulan Oktober.

Meskipun terdapat beberapa dana ekuiti persendirian dan pelabur China yang berminat dalam 73.88% saham yang dimiliki oleh Jung, ketiadaannya telah menyebabkan kerugian besar sejak tahun lalu. Pada fasa pertengahan pertama tahun 2017,  kerugian yang dianggarkan ialah 1.8 billion Won iaitu sekitar RM6.76 juta.

Tidak seperti syarikat-syarikat di atas, Caltex tidak menarik diri dari pasaran Malaysia. Akan tetapi, arahan pemberhentian operasi secara mengejut kepada 15 stesen minyak Caltex pada 30 Jun lalu masih mengejutkan rakyat Malaysia.

Hampir 200 pekerja terpaksa menganggur selepas Chevron Malaysia mengeluarkan surat penamatan operasi kepada 15 stesen minyak Caltex.

Menurut laporan FMT, seorang pemilik stesyen minyak yang terjejas mendakwa mereka dipaksa untuk menanggung kos pemasangan dan penyelenggaraan bagi terminal pembayaran luar yang sepatutnya ditanggung oleh Caltex.


Bagaimana Apple Membina Teknologi Kamera Yang Menjadikan Semua Orang Jurufoto Professional?

Satu hari nanti, apabila ruangan media sosial dipenuhi dengan wajah-wajah rakan dan kenalan anda yang cantik dengan cahaya yang kelihatan semulajadi, anda perlu berterima kasih kepada pelukis abad ke 17 seperti Vermeer, kerana pengaruh mereka dalam mereka cipta teknologi di sebalik sistem kamera Apple iPhone 8.

"Kami bukan sekadar mengkaji fotografi potret, kami juga kaji lukisan tradisional untuk membantu kami mencipta teknologi lensa potret iPhone 8," kata Phil Schiller, Penolong Presiden Kanan Apple. "Kamera pada iPhone 8 dan iPhone (yang akan dilancarkan) adalah teknologi kamera terbaik setakat ini dan kami cukup berbangga dengan teknologi pencahayaan potret yang ada dalam setiap iPhone 8."

Ulasan-ulasan awal banyak memperkatakan tentang teknologi kamera iPhone 8 yang dikatakan mampu mengubah bagaimana teknologi diaplikasikan pada kamera. Bagaimana teknologi itu dibangunkan?

Untuk membangunkan teknologi ini, Apple mengambil jalan pendekatan sama yang telah mereka guna pakai selama ini - kaji selidik dan kajian tentang seni sedia ada, sejarahnya, pengunaannya dan Apple mencari jalan bagaimana mahu memperkenalkan hasil kajian mereka dalam bentuk teknologi.

Johnny Manzari, pereka dalam bahagian Interaksi Manusia di Apple memberitahu, untuk mendapatkan hasil yang realistik, mereka banyak menghabiskan masa di dalam studio mengkaji kesan cahaya ke atas wajah seseorang.

Jurutera-jurutera Apple ditugaskan untuk menterjemahkan bagaimana cahaya jatuh pada wajah seseorang dalam bentuk perisian, melalui perkiraan-perkiraan algoritma supaya perisian mereka dapat mereka semula pengiraan bagaimana sesuatu gambar itu akan kelihatan, jika dipancarkan lampu studio pada wajah seseorang - tanpa dia berada dalam studio.

"Falsafah kami ketika mereka cipta kamera iPhone 8, bukan untuk mencipta kamera lebih baik daripada apa yang kami ada, tetapi untuk mencipta sesuatu yang belum ada. Apa yang kami boleh sumbangkan pada dunia fotografi?" ulas Manzari.

Usaha Apple berhasil kerana ketika masih dalam proses percubaan beta sekalipun, lensa dan perisian 'potrait lighting' Apple memberikan impak yang cukup besar pada wajah seseorang. Paradigma yang dipegang Apple untuk mementingkan kuasa perisian dalam bidang fotografi menampakkan hasil apabila iPhone 8 dipuji oleh ramai jurufoto terkenal dunia, atas kuasa pemprosesan gambar potret yang terhasil.

Satu isu yang timbul adalah perbalahan yang kerap tercetus di antara jurufoto professional yang menggunakan peralatan lengkap dan jurukamera amatur yang hanya menggunakan iPhone 8 dan perisiannya. Ada pihak berpendapat apa yang dilakukan oleh Apple menerusi pemprosesan perisian mereka menjadikan fotografi bukan lagi satu bidang yang memerlukan kemahiran. Semua orang mampu mengambil gambar berkualiti hanya dengan menekan satu butang.

Manzari membalas kritikan itu dengan mengatakan bukan semua jurufoto terkenal dunia mempunyai pendidikan dalam bidang mereka. Bukan semua jurufoto mahu menggunakan alat yang mengukur fokus dan tahap cahaya. Tidak semua mahu melakukannya. Jadi Apple hanya memberikan golongan ini jalan pintas untuk melakukan perkara yang sama dalam masa yang lebih singkat.

Apa yang menakjubkan sebenarnya adalah fungsi 'cahaya potret' dalam iPhone 8 ini tidak mempunyai sebarang fungsi tersembunyi yang perlu dipelajari. Kita masih boleh memilih jenis imej yang mahu dihasilkan sama ada warna, hitam putih dan lain-lain namun perisian yang terkandung dalam setiap iPhone 8 ini tetap akan menghasilkan kualiti gambar setanding dengan gambar yang dirakam di studio.

Jaminan Apple, pengguna tidak perlu risau apa-apa kerana perisian mereka akan menguruskan segalanya.

"Kami di Apple merasakan kaedah terbaik membina kamera adalah dengan mempersoalkan perihal asas tentang fotografi," kata Manzari. "Apabila kita buang semua kesulitan dan kepayahan yang ada apabila seorang pengguna menggunakan kamera, kita sudah buang dinding sebenar yang menghalang orang ramai selama ini - iaitu perlunya pengetahuan tentang teknologi."

Sambung Manzari, "seseorang itu tidak lagi perlu risau tentang keperluan mempelajari sesuatu dengan mendalam - jadi dia akan mempunyai lebih banyak masa untuk cuba mengambil gambar dengan lebih kreatif. Hanya dengan mengambil gambar, kita akan menghasilkan gambar yang berkualiti."

Terjemahan artikel asal How Apple Built An iPhone Camera That Makes Everyone A Professional Photographer


Leong Chee Woh - Lelaki Paling Digeruni Pengganas Komunis

Penulisan ini dicoret oleh saudara Syahril A. Kadir di laman facebook miliknya dan pihak iluminasi telah mendapat kebenaran untuk ulang siar penulisannya di laman blog ini. Semoga bermanfaat kepada semua.

Pasukan F ditubuhkan oleh PDRM pada Mac 1971 dan diketuai pegawai polis bernama Leong Chee Woh. Pada awalnya pasukan itu terdiri daripada beberapa pegawai dan detektif Cawangan Khas (SB) serta bekas pengganas komunis terpilih.

Misi utama pasukan F ialah menangkap hidup-hidup pengganas komunis bagi mendapatkan maklumat risikan terhadap pergerakan mereka yang bermaharajalela ketika itu.

Awalnya tidak sampai 15 orang dipilih dalam pasukan ini. Namun dalam tempoh 20 tahun perjuangannya, Pasukan F telah berjaya melancarkan berpuluh-puluh operasi termasuk Op Kelah, Op Ular, Op Taloong dan Op Paraku sehingga membawa kepada Perjanjian Haadyai 1989.

Paling membanggakan, hasil kecekapan pasukan kecil yang cuma dianggotai sekitar 164 orang pegawai dan anggota polis ini membolehkan sejumlah 48 orang pengganas komunis ditembak mati, 171 musuh ditangkap di hutan manakala 1,432 orang pengganas lagi diberkas di kawasan dalam dan luar bandar.

Itulah kehebatan dan keberanian Chee Woh dan anak-anak buahnya dalam memerangi anasir-anasir subversif ini.

Kita mungkin anggap orang bukan Melayu tidak mempunyai semangat nasionalisma terhadap negara sendiri, namun Chee Woh berjaya membuktikan tanggapan itu salah sama sekali.

Beliau telah menghabiskan masa berpuluh tahun dalam hidupnya semata-mata untuk menjejaki dan menghapuskan kekejaman yang dilakukan oleh musuh negara ini.

Beliau meletakkan negara lebih utama berbanding dirinya sendiri. Hutan belantara menjadi rumah keduanya. Nyawanya sentiasa berada di hujung tanduk. Bila-bila masa saja beliau dan anak-anak buahnya boleh dibunuh atau diseksa disebabkan kerja-kerja risikan dan penyamaran yang mereka lakukan.

'Rahsia' pasukan ini hanya diketahui umum baru-baru ini apabila PDRM akhirnya mendedahkan kewujudan mereka sebagai tanda terima kasih dan penghargaan terhadap pengorbanan yang mereka lakukan.

Terbaru, Kebawah Duli Yang Maha Mulia Seri Paduka Baginda Yang di-Pertuan Agong, Sultan Muhammad V berkenan untuk menganugerahkan pingat keberanian kedua tertinggi negara, Pingat Panglima Gagah Berani (PGB) kepada Chee Woh atas sumbangan yang tiada tolok bandingnya ini.

Beliau dan anak-anak buahnya adalah wira yang tak didendang tetapi jasa yang mereka taburkan akan terus tersimpan kemas dalam tinta emas sejarah sebuah negara yang merdeka bernama Malaysia.


4 Jalan Lurus Yang Paling Panjang Jaraknya di Dunia

Ada kalanya semasa memandu kita berharap agar jalan di depan kita dapat lurus supaya dapat diturunkan tangan sebentar dari stereng, bagi merehatkan tangan yang penat.

Di Malaysia yang tanahnya berbukit-bukau, agak sukar untuk kita dapat jalan lurus sepanjang perjalanan kita jadi kita kurang peluang untuk merasai jalan lurus dalam satu jarak yang panjang seperti mana yang terdapat di seluruh dunia.

Di manakah jalan paling lurus terpanjang di dunia terletak? Berikut adalah 4 jalan lurus paling panjang jaraknya di dunia setakat ini.

Secara teknikal, jalan ini bukan benar-benar lurus, tetapi sepanjang perjalanan melalui dua negara ini yang berjarak 1078km, besar kemungkinan anda langsung tidak perlu memusingkan stereng lebih dari suku pusingan.

Dengan panjang sejauh 119km lurus seperti pembaris, lebuhraya 46 North Dakota (ND46) merupakan jalan lurus paling panjang di Amerika Syarikat.

Bermula daripada sebuah pekan bernama Hickson dan berakhir di Streeter, jalan ini selalu dikatakan sebagai jalan di mana pemandu boleh memulakan sistem pemanduan auto cruise control kereta dan melelapkan mata.

Dengan jarak 144km, jalan ini adalah jalan lurus paling panjang di Australia. Tak tahulah apa yang akan dilakukan oleh pemandu untuk mengisi masa lapang ketika memandu di sini.

Jalannya juga agak sunyi dan jarak penglihatan yang luas membantu kita melihat jika ada sebarang kenderaan datang dari depan. Jika 144km dipandu dengan konsisten 90km/j, memerlukan lebih kurang 1 jam 36 minit yang boleh dihabiskan dengan membaca buku.

Merentasi kawasan gurun, Lebuhraya 10 mempunyai jarak sejauh 260km yang lurusnya tidak langsung memerlukan kawalan stereng daripada pemandu. Tatacara pembinaan jalan sebenarnya tidak menggalakkan jalan lurus dibina pada jarak panjang untuk mengelakkan konsentrasi pemandu hilang, tetapi pihak Saudi mungkin berpendapat - oleh kerana kiri kanan jalan tersebut kosong, jika berlaku sebarang kelekaan sekalipun, risiko berlaku kemalangan lebih rendah dari biasa.

Bayangkan, perjalanan selama 3 jam lebih tanpa pemandangan menarik, dipenuhi gurun tandus. Alangkah bosan perjalanan itu. Pemandu boleh menonton filem sampai habis tanpa pedulikan jalan.

Itulah dia 4 jalan lurus paling panjang di dunia yang hanya memerlukan pemandu menekan pedal minyak tanpa banyak mengawal stereng. Kami mengesyorkan manalah tahu rezeki anda dapat memandu di sana, pastikan kereta anda cruise control dan bawa bantal sebiji dua. Masuk jalan, nyalakan fungsi cruise control kemudian lelapkanlah mata sementara menunggu tiba.


5 Tokoh Sasterawan Negara Paling Berpengaruh di Malaysia

Seni dan sastera merupakan satu elemen penting dalam mencipta budaya masyarakat. Tanpa adanya sastera, dalam bentuk penulisan, pembacaan atau penerbitan, sesebuah masyarakat itu akan lemah dari segi identitinya serta tidak mempunyai asas kepada pembangunan ideologi yang lebih mampan.

Tak dinafikan ada bermacam karya yang dapat dibaca ketika ini hasil perkembangan teknologi, namun ada tikanya duduk atas bangku, ditemani secawan minuman hangat sambil memegang buku adalah nikmat yang semakin jarang dapat kita rasai. Membaca sambil minda menggambarkan apa yang kita baca takkan sama dengan perasaan yang kita dapat ketika menonton filem atau video.

Berikut adalah 5 sasterawan negara yang paling banyak membentuk masyarakat Malaysia dengan karya-karya mereka, sehingga ke hari ini.

Dianugerahkan gelaran Sasterawan Negara pada tahun 1981, Keris Mas atau nama sebenarnya Kamaluddin Muhamad memberi impak besar pada masyarakat Malaysia. Terlibat dengan akhbar Melayu Raya dan Warta Negara sebelum berkhidmat dengan Utusan Melayu di Singapura, politik dan Keris Mas tidak dapat dipisahkan. Karyanya banyak berkisar kepada isu sosio ekonomi masyarakat menurut pandangannya. Legasinya kini tersemat apabila salah sebuah kolej kediaman di Universiti Kebangsaan Malaysia di Bangi dinamakan sempena nama pena beliau.

Ramai antara kita pasti gemarkan karya beliau yang selalu diungkapkan oleh anak muda iaitu puisi Kurang Ajar. Tongkat Warrant atau Usman bin Awang bukan penulis kecil-kecil kerana pada beliau, jika tak berani, tak payah lah seseorang itu menjadi seorang penulis. Beliau selalu menyuarakan kekecewaan beliau kepada situasi negara menerusi karya beliau. Salah seorang yang paling lantang dalam menyuarakan kebimbangan terhadap status Bahasa Melayu sebagai Bahasa Kebangsaan, sehinggakan kerajaan kerap menjadi sasaran beliau.

Jalan yang sedang dilalui oleh A.Samad Said ketika ini agak berliku selepas dia memilih untuk mengubah haluan politiknya namun, karyanya tetapi diakui mempunyai banyak nilai yang mampu mempengaruhi masyarakat ke arah lebih baik. Karya "Salina" benar-benar mengubah lanskap sastera negara sehinggakan masih lagi disebut-sebut sehingga sekarang. A.Samad Said menjadi sebutan orang ramai selepas mencabar pelaksanaan PPSMI yang akan merendahkan martabat Bahasa Melayu pada masyarakat.

Seorang ahli akademik, sumbangan penulisan beliau banyak terarah kepada membentuk masyarakat yang mementingkan ilmu, khasnya dalam bidang pengajian bahasa. Dikatakan sebagai punca terbuka dua buah pusat kajian Melayu iaitu di Universiti Islam Riau dan Universiti Jambi, peranan Muhammad Haji Salleh tidak dapat diukur dengan mata. Karya-karyanya telah memenangi pelbagai anugerah dan telah diterjemahkan ke dalam 12 bahasa.

Tak sah senarai ini andai kita tak masukkan Sasterawan Negara terbaru yang dilantik. Dr.Zurinah Hassan lahir di Kedah, karya beliau dilihat lebih bersifat neutral. Banyak memasukkan elemen tempat ke dalam karya, karya-karya Zurinah Hassan sesuai untuk pembaca yang mahu sesuatu yang santai dan tidak menyucuk jiwa. Beliau lebih terkenal sebagai seorang penyair dan pencapaian beliau menjadi Sasterawan Negara pada tahun 2015, membolehkan beliau menjadi wanita pertama mendapat anugerah tersebut.


Inilah 'gudang pintar' Alibaba yang dikendalikan oleh 90% Robot

Jenama Alibaba sememangnya satu jenama yang tidak perlu diperkenalkan lagi dalam dunia perniagaan dalam talian (e-commerce) terutamanya di rantau Asia. Hal ini membolehkan pengasasnya Jack Ma mengaut keuntungan berbilion-ringgit seterusnya tersenarai dalam senarai orang terkaya di dunia keluaran Forbes.

Dengan jualan ratusan ribu barangan yang dijual, maka semestinya Alibaba mempunyai gudang penyimpanan barangan yang sangat besar untuk menyimpan kesemua stok barangan sebelum dihantar kepada pembeli. Gudang penyimpanan barang Alibaba ini terletak di Huiyang di daerah Guangdong yang terletak di Selatan China dan mempunyai keluasan seluas 3000 meter persegi. Ianya diuruskan oleh syarikat T-Mall, iaitu anak syarikat Alibaba Groups.

Dengan keluasan sebesar ini, maka mereka mestilah mempunyai pekerja yang ramai dan sistematik bagi memastikan barang-barang mudah diangkut daripada rak penyimpanan ke ruang pembungkusan.

Bagi memastikan segalanya bergerak lebih pantas dan efisien, maka Alibaba telah menggunakan bantuan 60 buah robot yang dikenali sebagai Zhu Que dalam gudangnya ini.

Robot yang dihasilkan oleh syarikat Quicktron ini diberi nama Zhu Que. Dengan saiz 90cm (panjang), 70cm (lebar) dan 30cm (tinggi),  robot ini mampu mengangkat barang seberat 600 kg dan bergerak sepantas 1.5m dalam satu saat. Robot ini akan menerima arahan daripada signal WiFi. Setelah arahan diterima, ianya akan menuju ke tempat sesuatu barang itu disimpan berdasarkan kod barangan tersebut.

Selain itu, robot ini dilengkapi dengan ciri-ciri keselamatan untuk mengelakkan kemalangan dengan robot-robot lain dalam gudang tersebut. Setiap robot mempunyai sensor yang akan mengesan halangan atau pergerakan robot lain, seterusnya mengelakkan mereka bertembung sesama sendiri.

Selain itu, robot ini juga mempunyai pengesan bateri yang canggih dan sistematik. Apabila paras bateri sudah rendah, robot ini akan berhenti bekerja dan bergerak menuju ke ruang pengecasan bateri. Dengan sekali cas, ianya mampu bekerja selama 8 jam tanpa henti!

Penggunaan robot ini sememangnya dapat meningkatkan efisiensi seseorang pekerja manusia dalam gudang tersebut, Sebagai contoh, sebelum penggunaan robot ini, seseorang pekerja perlu bergerak sebanyak 27924 langkah dalam 7.5 jam waktu bekerja dan hanya mampu membungkus 1500 barangan sahaja.

Dengan penggunaan robot ini, mereka hanya perlu bergerak secara purata sebanyak 2563 langkah sahaja sementara jumlah barang yang mampu dibungkus adalah sebanyak 3000, iaitu satu kali ganda tanpa penggunaan robot pengangkut barangan!

Quicktron iaitu penghasil robot ini juga berkata Alibaba juga telah bercadang untuk menambah 40 buah robot lagi bagi menampuang keperluan kapasiti tenaga kerja mereka.


10 Rekod Dunia Yang Dipegang Rakyat Malaysia (Bahagian 1)

"Tiada apa yang mustahil", itulah ungkapan yang paling tepat menggambarkan kejayaan sebahagian rakyat Malaysia yang berjaya menempa nama di peringkat antarabangsa. Jom semak 10 pemegang rekod dunia yang datangnya dari rakyat tempatan.

Pada tahun 2006 hingga 2013, First World Hotel yang mempunyai 6118 buah bilik ketika itu telah disahkan sebagai hotel terbesar di dunia. Hotel tersebut yang merupakan sebahagian daripada Genting Hihglands Resort di Pahang disiapkan pada tahun 2005. Pada tahun 2015, First World Hotel di Genting Highlands telah dinobatkan sebagai hotel paling besar di dunia sekali lagi oleh Guinness World Records dengan jumlah bilik sebanyak 7,351.

Pada tahun 2015, Datuk Nicol David yang dikenali dengan jolokan "ratu skuasy negara" telah mencipta rekod dunia baru dalam sukan skuasy dengan menandingi kedudukan sebagai "pemain skuasy nombor satu dunia" selama 106 bulan berturut-turut sejak Januari 2016. Rekod terdahulu bagi gelaran berprestij ini disandang oleh Susan Devoy pemain New Zealand iaitu untuk 105 bulan.

Master Kung Fu, Ho Eng Hui yang berumur 55 tahun dari Johor telah memecah rekodnya sendiri dengan menebuk 4 kelapa dalam masa 12.15 saat menggunakan hanya jari tengahnya pada 21 April 2011 di Milan, Itali. Beliau juga pemegang rekod terdahulu menebuk 4 kelapa dalam masa 30.81 saat di hadapan 1000 penonton di Jonker Walk, Melaka pada 21 Jun 2009. Jika anda fikir ia masih belum cukup luar biasa, setiap kelapa ditebuk olehnya sehingga menembusi kulit dan tempurung kesemua kelapa tersebut.

Pada 20 Mac 2010, Low Yee Ming yang berusia 19 tahun menjadi manusia terpantas untuk berlari sejaruh 1.6km sambil mengimbangi bola sepak di atas kepalanya. Beliau cuma memerlukan masa selama 8 minit 35 saat untuk menamatkan pencapaian berkenaan di Stadium Atletik Majlis Perbandaran Subang Jaya. Walaupun dibenarkan untuk bermula semula sekiranya hilang kawalan, Yee Ming Low menghabiskan keseluruhan larian sejauh 4 pusingan padang tersebut tanpa sebarang masalah walau sekali pun. Guiness World Record menetapkan 10 minit sebagai syarat untuk melengkapkan rekod berkenaan.

Kapten James Anthony Tan yang berumur 21 tahun ketika itu merupakan juruterbang termuda untuk membuat penerbangan mengelilingi dunia secara solo pada tahun 2013, selepas beliau berjaya terbang ke 21 negara menamatkan 40,000km dalam 50 hari menggunakan pesawat Cessna 210 Eagle yang kecil dan mempunyai enjin tunggal. Beliau turut mempunyai penyakit disleksia.

Bintang badminton negara, Tan Boon Heong telah secara tidak rasmi memecah rekod dunianya sendiri iaitu rekod kelajuan smash 421km/jam menggunakan "Yonex Arcsaber Z-Slash" di Tokyo, Japan pada 26 September 2009. Ianya ditewaskan dengan kelajuan baru iaitu 493km/jam. Dua rekod terdekat sebelum ini ialah 332km/jam (Fu Haifeng dari China) dan 414km/jam (Naoki Kawamae dari Jepun).  "Radar Guns and High Speed Video" telah digunakan untuk mengesahkan rekod berkenaan.

Hazwan Noor yang berusia 20 tahun merupakan pelajar Politeknik Merlimau yang memegang rekod selfie paling banyak diambil dalam masa sejam. Acara anjuran Yayasan Inovasi Malaysia (YIM) itu diadakan bersempena sambutan kemerdekaan.

Kiraan tidak rasmi jumlah foto selfie yang berjaya diambil ialah sebanyak 656 namun hanya 613 yang diterima. Secara purata 10 selfie perlu diambil dalam seminit untuk memecahkan rekod terdahulu iaitu 421 selfie dalam masa sejam yang dipegang oleh aktres Kanada, Melinda Shankar pada tahun 2014.

Pada 6 sehingga 13 April 2013, Astro Kasih mencipta sejarah dengan mencipta sebuah Guinness World Record baru untuk pembersihan dasar laut terpanjang selama lebih 168 jam secara berterusan dicatat oleh seramai 140 penyelam sukarelawan. Cubaan selama 7 hari itu bermula pada 6 April di Taman Marin Tunku Abdul Rahman, Kota Kinabalu, Sabah. Penyelam tempatan dan antarabangsa yang terlibat berjaya mengumpul sampah sarap seberat 3,171.59 kg iaitu mencecah 3 tan serpihan laut termasuk botol dan beg plastik, tali pancing, jaring, tin dan tayar. Ia turut mendedahkan jumlah pembuangan di dalam lautan negara kita iaitu hampir seberat 6,000 kg!

Berjaya Times Square telah berjaya memegang pencapaian rekod dengan membina mesin kapsul layan diri terbesar di dunia pada tahun 2013. Kapsul mesin layan diri tersebut dibuat dalam tempoh masa lebih 6 bulan dengan ketinggian 32 kaki 3 inci atau 9.82 meter dan berat anggaran 3,500 kg. Ia beroperasi dalam cara yang sama sebagai sebuah mesin layan diri yang bersaiz biasa dimana token dimasukkan untuk menerima kapsul. Mesin tersebut dibina bersempena sambutan ulangtahun ke-10 pusat beli belah tersebut.

Pada 13 September 2015, perarakan bot secara besar-besaran melibatkan sebanyak 1,180 bot bertempat di Kemaman, Terengganu diumumkan sebagai perarakan bot terbesar di dunia. Tahun sebelum itu, mereka menyertai dengan hanya terdapat 248 bot sahaja. Ia memecahkan rekod sebelum ini di London pada tahun 2012. Perarakan tersebut merupakan sebahagian daripada sambutan Hari Malaysia yang bermula di Kuala Dungun dan berakhir di Kuala Kemaman.


5 Telefon Pintar Terbaik Untuk Fotografi dan Video Mengikut Senarai DxO Mark (Sept 2017)

Fotografi dan telefon pintar nampaknya semakin lama semakin sinonim, kerana dengan pembangunan teknologi yang semakin hebat, peralatan fotografi yang selama ini besar dan berat, mampu dimampatkan ke dalam satu badan yang nipis dan ringan untuk dibawa.

Memang ada perbezaan di antara kualiti gambar berdasarkan peranti yang digunakan namun jurang perbezaan di antara telefon pintar dan kamera sebenar, nampak semakin hari semakin menipis. Adakah satu hari nanti, telefon pintar mampu menyaingi kamera DSLR? Kita tunggu dan lihat kerana kami takut nak buat ramalan.

'DxO marks' adalah standard yang kerap digunakan untuk merujuk tahap kualiti imej yang dihasilkan oleh sesuatu peranti dan pada 22 September 2017, satu pengumuman besar telah dilakukan. Terdapat raja baru dalam kualiti gambar peranti telefon pintar diumumkan. Model manakah itu?

Mendapat skor 88 markah daripada 100, kamera iPhone 7 Plus dilaporkan memberikan tona keseimbangan warna putih yang bagus, mampu menangkap gambar yang baik ditempat kurang cahaya dan mampu memberikan kualiti video yang baik kerana sistem penstabilan optiknya cukup membantu. Apa yang kurang memuaskan adalah sistem auto fokusnya agak tercari-cari ketika cahaya kurang memuaskan.

Skor 90 meletakkan HTC u11 dalam barisan elit telefon pintar pada kapasiti kamera dan video. Mempunyai sistem yang cukup stabil dalam pelbagai keadaan, kamera yang mampu merakam video dengan penurunan kualiti yang minima dan penataan warna yang stabil pada setiap keadaan. Namun, kekurangannya terbesarnya jatuh pada hilangnya kadar dinamik gambar yang kerap kehilangan maklumat-maklumat kecil pada gambar serta pesaing lainnya agak jauh ke depan.

Telefon ini mungkin agak sukar dijumpai penggunanya di negara kita. Telefon yang dikeluarkan oleh Google ini sebenarnya raja kepada fotografi telefon pintar sebelum ini. Mempunyai sistem kamera dan video yang terbaik pada tahun dikeluarkan, Google Pixel mampu memberikan kualiti gambar dan video yang mirip dengan apa yang kita lihat. Namun kekurangannya jelas pada kualiti gambar yang menurun apabila penggunaan zoom digunakan, yang memberikan impak besar pada imej yang dihasilkan.

Kekuatan Apple dalam teknologi fotografi telefon mobil tidak dapat dinafikan selepas mereka memperkenalkan model-model iPhone ke dalam pasaran. Dengan penggunaan sensor yang lebih kecil jika dibandingkan dengan dua pesaingnya, Google Pixel dan HTC u11, kualiti gambar yang dihasilkan menakjubkan. Berkebolehan memberikan kualiti warna yang terbaik dalam setiap keadaan, pengstabilan optik yang berfungsi baik, auto fokus yang pantas dan tepat membuatkan Apple iPhone 8 mampu menjadi raja fotografi telefon pintar baru, namun iPhone 8 tewas dengan abangnya sendiri.

Memberikan kualiti gambar yang lebih baik berbanding adiknya, iPhone 8 Plus mempunyai beberapa kelebihan besar jika dibanding terus dengan adiknya. Kemampuan bokeh yang lebih baik dengan penggunaan sistem dua lensa beresolusi 12 mega piksel dan berkemampuan menghasilkan gambar yang cantik pada situasi yang cahayanya tidak sekata. Kuasa zoomnya pula lebih baik berbanding iPhone 8 kerana kualiti zoomnya menghasilkan kualiti gambar yang tetap berkualiti.

Adakah kedudukan nombor 1 yang dipegang oleh Apple iPhone 8 Plus akan dipintas oleh abang besar mereka, Apple iPhone X? Besar kemungkinan ya. iPhone X dilaporkan mempunyai lensa dengan bukaan yang lebih besar dan sistem pengstabilan optik pada kedua-dua lensa, yang akan menambahbaik sistem yang ada pada iPhone 8.

Jika Apple iPhone X menjadi raja baru fotografi telefon pintar, ini bermakna 10 tempat teratas akan dikuasai kebanyakan model telefon pintar yang masih dikira baharu. Sehingga kini, tempat keenam dipegang oleh iPhone 7, diikuti oleh Sony Xperia XZ, Samsung Galaxy S6, iPhone 6 dan yang terakhir pada tempat ke 10, Nokia 808 Pureview.

Agak mengkagumkan teknologi Nokia yang diperkenalkan pada tahun 2012 masih lagi kekal di antara 10 teknologi terbaik dalam perihal fotografi telefon pintar di dunia. Adakah legasi Pureview Nokia akan berakhir atau Nokia akan kembali dengan teknologi baru mereka untuk merebut kembali bidang yang telah mereka pegang sekian lama?


Berapa Ringgit Kos Sebenar Sebuah Apple iPhone X?

Membeli sebuah telefon seperti Iphone X, Iphone 8 atau Samsung Galaxy S8 merupakan satu pelaburan besar yang tidak menguntungkan dalam jangka masa panjang. Namun itu nampaknya tidak menghalang pembeli, khasnya yang datang dari Malaysia membayar ribuan ringgit untuk mendapatkan teknologi terbaru di tangan mereka.

Pernahkah anda fikirkan, berapakah nilai sebenar peranti di tangan anda? Berikut adalah 5 jenis telefon bertaraf 'flagship' daripada Apple dan Samsung yang kerap menjadi buruan ramai dan kos sebenar penghasilannya. Kadar keuntungan kasar paling tinggi nya didapatkan dengan mengambil kira harga bahan dan dibandingkan dengan harga jualan.

Harus diingatkan, kos yang dinyatakan hanyalah untuk kos barangan peranti yang diperlukan, tidak termasuk kos penyelidikan, pemasaran, pembangunan, pengedaran, kos pekerja, pembungkusan dan sebagainya. Apa yang disenaraikan hanyalah kos kesemua peranti yang digunakan dalam telefon pintar tersebut.

Dengan anggaran kos pembuatan sekitar USD199 (RM835) dan harga jualan selepas dilancarkan USD849 (RM3565), ini bermakna iPhone 5S versi 64GB merajai carta dengan keuntungan kasar untuk setiap jualan satu unit pada kadar 74%.

Anggaran kos pembuatannya adalah USD263 (RM1104) dan Apple menjual setiap unit pada harga USD949 (RM3983) yang membawa keuntungan kasar 72.4% bagi setiap unit terjual.

Adik kepada iPhone 6 Plus 128GB ini juga membawa keuntungan besar pada pihak Apple kerana hanya dengan anggaran kos sebanyak USD215 (RM902) dan harga jualan satu unit pada harga USD749 (RM3144) Apple mendapat untung kasar 71.2% pada harga jualan.

Untuk model jenama Samsung, model Galaxy Note 3 32GB mencatatkan peratusan untung kasar paling tinggi dengan kadar 69.6% apabila dijual pada harga USD699 (RM2934). Kos pembuatannya pula dianggarkan sekitar USD232 (RM973).

Model popular ini yang memperkenal skrin Edge pada bahagian tepi telefon dibuat dengan kos USD290 (RM1217) dan dijual pada harga USD799 (RM3354). Peratusan untung kasar sebelum tolak kos lain-lain adalah 63.7%

Anda tertanya-tanya bagaimana pula kos dua model terbaru yang sedang hangat diperkatakan, iaitu Samsung Galaxy S8 dan Apple iPhone X?

Dianggarkan, Samsung mengeluarkan kos sebanyak USD307 untuk setiap unit Galaxy S8 yang dijual pada harga USD720 (RM3022) dan ini membawa kadar keuntungan kasar pada Samsung pada kadar 57.3% untuk setiap unit terjual.

iPhone X yang menjadi idaman ramai ketika ini dianggarkan memerlukan kos sebanyak USD412 (RM1729) untuk dibina sahaja dan akan dijual pada harga USD999 (RM4193). Ini menjadikan kadar keuntungan kasar untuk setiap iPhone X yang dijual yang dapat kepada Apple adalah sekitar 58% daripada keseluruhan harga jualan.

Anda rasa harga yang dikenakan terlalu tinggi? Berikan respon anda dalam ruangan komen supaya kita sama-sama dapat berkongsi pandangan.


5 Kes Lucu Pemilik Rumah Yang Nekad Enggan Berpindah Keluar Selepas Diarahkan

Dalam kisah tersebut, watak utama, pemilik rumah asal dipaksa berpindah daripada rumahnya yang menyimpan pelbagai memori dia bersama isterinya. Namun dia berkeras untuk terus tinggal di situ, sehingga memaksa pemaju pembangunan terpaksa mencari jalan lain bagi memajukan kawasan tersebut.

Adakah perkara seperti itu benar-benar berlaku? Memang benar. Banyak kejadian sama berlaku di seluruh dunia yang mengakibatkan pelbagai situasi kelakar wujud. Berikut adalah 5 kes pembinaan yang terpaksa diteruskan kerana pemilik asal enggan berpindah.

Sebuah kompleks membeli belah terpaksa didirikan dengan sebuah rumah terletak di dalam kompaun kawasan kompleks tersebut. Rumah tersebut terletak dalam satu ruangan kecil di antara celah kompleks tersebut dan ada pihak yang mengatakan, rumah inilah yang menjadi inspirasi kepada kisah 'Up.' Didiami oleh seorang wanita bernama Edith Macefield yang enggan berpindah kerana dia merasakan kawasannya sudah hilang identitinya. Selama 3 tahun Edith hidup dalam keadaan sedemikian sebelum meninggal pada usia 87 tahun.

Di China, sebenarnya sudah banyak kejadian sebegini berlaku. Untuk senarai ini, ini yang pertama. Luo Baogen dan isterinya, yang mendiami kediaman itu merasakan pampasan yang diberikan kerajaan China tidak memadai walaupun jiran-jiran mereka di tingkat-tingkat lain sudahpun berpindah. Namun ketegasan mereka mula luntur selepas jalan tersebut dibuka secara rasmi dan nilai pampasannya dinaikkan.

Di Jepun, Lapangan Terbang Narita yang dirancang sejak tahun 1966 tidak dapat disiapkan kerana ketegasan dua pemilik rumah, sebuah kilang, sebuah tokong dan ladang yang dari awalnya berada di sana, daripada berpindah. Sejak dari awal perancangan lagi aktivis sudah mula menolak pelan lapangan terbang tersebut kerana dilakukan tanpa perbincangan penduduk asal. Pada Julai 2005, kerajaan Jepun mengumumkan yang perbincangan dengan pemilik asal tanah tersebut tidak akan diteruskan kerana tidak mendapat kerjasama mereka.

Austin Spriggs memiliki sebuah lot tanah di Washington yang mahu dibangunkan menjadi kawasan kondominium dan pejabat. Pemaju menawarkan jutaan dollar pada Spriggs untuk tanahnya namun semua tawaran ditolak sehinggalah pembangunan terpaksa diteruskan. Lama kelamaan selepas pejabatnya tidak lagi mampu digunakan, Spriggs cuba menjual tanahnya itu kepada pembeli. Dia berjaya menjualnya pada harga USD750 ribu pada 2011. Kerugian yang beliau tanggung boleh dikatakan berjuta juga nilainya.

Niu Chuangen dan Zhang Zhongyun merupakan pasangan suami isteri yang hidup di daedah Shandong di China. Tanah mereka telah pun ditawarkan untuk pengambilan oleh pemaju perumahan namun Niu dan Zhang berkeras tidak mahu menerima pampasan yang bernilai kurang dari separuh harga sebenar tanah tersebut.

Oleh kerana itu, pemaju menghantar samseng bagi mengugut mereka keluar, menghantar jentolak untuk merobohkan rumah mereka dan juga memotong bekalan air dan elektrik ke rumah mereka pada tahun 2009. Tidak dapat dipastikan apa nasib mereka sekarang. Setakat yang kami tahu, pada 2012, mereka masih belum berpindah keluar.


10 buah komik yang paling mahal di dunia

Bagi mereka yang mempunyai hobi mengumpul komik maka beruntunglah kerana ia bukan sekadar hobi biasa. Tahukah anda buku komik yang paling mahal di dunia pernah terjual dengan harga yang tidak munasabah bagi orang biasa. Komik yang terjual dengan harga yang mahal ini merupakan satu khazanah yang digemari bagi segelintir orang berdasarkan jumlah yang ada,edisi terawal,permintaan yang tinggi dan juga pengkelasan mengikut gred yang telah digredkan oleh sebuah syarikat pengredan dunia iaitu (Certified Guaranteed Company).

Permintaan komik yang mahal ini biasanya ditentukan oleh populariti dan kandungan komik. Sebagai contoh adalah seperti komik di mana watak Batman pertama kali muncul adalah sangat dikehendaki dan sekaligus harga akan meningkat tinggi semasa proses lelongan komik tersebut dijalankan. Gred komik ini ditentukan oleh sebuah syarikat pegredan iaitu pihak ketiga yang bertanggungjawab untuk memastikan nilai komik tersebut berdasarkan keadaan fizikal,keaslian dan beberapa faktor lain. Jom kita lihat harga dalam USD yang telah dibayar oleh mereka yang sanggup untuk mendapatkan komik tersebut.

Komik yang hangat kewujudan ia sejak tahun kebelakangan ini merupakan penampilan pertama watak Incredible Hulk dalam komik tersebut. Komik ini merupakan karya Stan Lee dan Jack Kirby yang dikaryakan buat pertama kalinya pada tahun 1962. Terdapat hanya satu salinan komik tersebut diketahui wujud pada waktu itu yang dinilai dengan gred 9.2 ini telah di jual pada bulan Ogos 2014 pada harga lebih daripada $300,000. Pada kemunculan pertama hulk badannya tidak lagi berwarna hijau.

Komik edisi pertama Captain America ini telah dijual pada harga $345,057. Ia merupakan komik yang dicipta oleh Jack Kirby dan Joe Simon yang menampilkan watak Captain America menumbuk pemimpin sebuah negara iaitu Hitler yang Amerika sendiri tidak pernah berperang pada waktu itu dengan negara tersebut. Salinan ini terjual pada tahun 2011 pada gred 9.2.

Kemunculan industri penggredan buku komik pada awal abad ke 21 ini benar-benar meletuskan letupan dalam pasaran lelongan buku komik. Oleh itu penting untuk diketahui bahawa "Marvel Comics" # 1 merupakan buku komik pertama yang diterbitkan oleh syarikat komik yang akhirnya akan menjadi Marvel Comics dan juga penampilan pertama kedua-dua Namor dan Human Torch yang asal. Komik ini dijual dengan harga $350,000 pada tahun 2003 dengan nilaian gred 9.0

Bercakap mengenai penggredan Tales of Suspense iaitu karya Stan Lee dan Jack Kriby yang buat pertama kalinya menampilkan watak Iron Man adalah contoh utama kesan mendapat gred tinggi iaitu 9.6 pada koleksi utama. Jualan 2012 ini mungkin juga faktor bahawa Iron Man telah muncul sebagai watak filem sejak filem lakonan Robert Downey Jr yang pertama ditayangkan. Komik ini telah terjual dengan harga $375,000.

Komik Flash Comics # 1 menampilkan watak pertama dari koleksi ini iaitu Golden Age Flash dan Hawkman. Komik ini dijual pada tahun 2010 dengan harga $450,000 dengan nilaian gred 9.6. Komik ini mengisahkan mengenai Jay Garrick ayang merupakan seorang superhero yang dikenali sebagai Flash yang diterbitkan oleh DC Comics. Watak itu dicipta oleh penulis Gardner Fox dan artis Harry Lampert.

Kesan peningkatan gred serba sedikit mampu untuk melonjakkan jualan komik tersebut. Dalam penjualan terdahulu komik X-Man siri 1 yang dihasilkan olah Stan Lee dan Jack Kirby iaitu pada tahun 2012 dengan nilaian gred 9.6 adalah sebanyak hampir dari separuh harga berbanding dengan nilaian gred 9.8. Manakala salinan komik tersebut pada nilaian gred 9.8 dijual pada harga $492,937.50. Ia merupakan sebuah buku yang mempunyai nilaian gred tertinggi dari mana-mana komik dalam senarai sepuluh teratas ini.

Bidaan yang hebat pada tahun 2013 ini telah membawa kekuatan yang ada pada komik klasik ini. Komik Batman siri pertama ini sangat hebat kerana menampilankan pertama kedua-dua watak besar iaitu Joker dan Catwoman. Ia menjadi salah satu daripada beberapa buah buku komik yang berharga lebih dari setengah juta dolar. Buku ini telah dijual pada harga $567,625.00 dengan nilaian gred sebanyak 9.2.

Komik Detective Comics isu yang ke 27 ini sangat istimewa kerana buat pertama kalinya watak Batman wujud dalam dunia ini. Watak Batman ini mula diterbitkan pada tahun 1939. Ia merupakan salah satu komik bukan edisi pertama yang mahal di dunia. Komik ini mempunyai nilaian gred sebanyak 9.2 dan telah dijual pada harga yang dicatatkan iaitu sebanyak $567,625.00 .

Ketika komik ini dilelongkan, kita tidak tahu berapa ramai orang yang berminat untuk menawar dan membida komik tersebut. Apa yang membuatkan komik Amazing Fantasy #15 ini sangat istimewa adalah kerana ia merupakan penampilan pertama Spiderman. Hasil lelongan pada tahun 2011 ini sangat mengejutkan kerana komik bernilai lebih daripada sejuta dolar . Komik ini merupakan karya Stan Lee dan Steve Ditko. Komik ini mempunyai nilaian gred sebanyak 9.6 dan telah terjual pada harga $1,100,000.

Komik ini merupakan satu sejarah kewujudan superhero yang sangat dikenali ramai iaitu Superman. Action Comics ini merupakan karya Jerry Siegel dan Joe Shuster telah mendapat tempat pertama dalam senarai harga komik paling mahal di dunia. Terdapat 4 salinan komik ini telah terjual dengan harga lebih daripada satu juta dolar. Komik yang mahal ini mempunyai nilai gredan sebanyak 9.0 di jual pada harga $3,207,852. Ia telah disenaraikan sebagai buku komik paling mahal dalam rekod dunia.


Esna Venere: Supercar Pertama Buatan Malaysia

Pada tahun 2005 iaitu kira-kira 12 tahun yang lalu, industri automotif Malaysia dikejutkan dengan Esna Venere, sebuah nama yang disebut-sebut sebagai supercar pertama negara kita.

Esna Venere dikatakan berpotensi menjadi suatu batu loncatan untuk Malaysia menjadi setanding dengan negara-negara pengeluar sports car seperti Jerman, Itali dan Jepun.

Sehingga kini, maksud sebenar perkataan "Venere" masih belum diketahui, namun apa yang penting untuk anda ketahui ialah penciptaan kereta ini merupakan buah idea seorang usahawan tempatan yang idealistik bernama Esmail Naziadin. Pada ketika itu, tiada siapa dapat terfikir akan wujudnya sports car buatan Malaysia dengan harga anggaran antara RM500,000 ke RM800,000 seunit.

Reka bentuk model ini sepenuhnya dihasilkan oleh warga tempatan. Projek tersebut mengambil masa hanya 5 bulan untuk ditukar dari sekadar sebuah lakaran kepada konsep yang anda dapat saksikan.

Spesifikasi kereta ini dikatakan dilengkapi enjin 3.0L enam silinder supercharged dipadankan dengan pilihan transmisi enam-kelajuan manual atau automatik yang mampu menghasilkan kuasa setinggi 300 hingga 350 hp. Ia juga boleh mencapai kelajuan tertinggi sehingga 300km/j.

Badan Esna Venere akan diperbuat daripada penggunaan bahan komposit seperti aloi chromoly, aluminium sarang lebah dan gentian karbon. Oleh sebab itu, berat kereta ini ketika siap amat ringan iaitu di bawah 1,080kg. Sistem suspensinya pula menggunakan teknologi double wishbone yang ditala oleh pakar tempatan dan luar negara.

Selepas diumumkan pada tahun 2005, pengilang Esnasports Sdn Bhd agak bercita-cita tinggi dan ada membuat perancangan untuk mempamerkan prototaip ini di Geneva Motor Show pada tahun 2006. Terdapat juga cakap-cakap untuk Venere bertanding dalam Le Mans 24 hours Endurance Race juga pada tahun yang sama.

Pastinya, sports car ringan ini yang dijangka dikeluarkan secara terhad sebanyak 150 unit sahaja mempunyai potensi yang bagus kerana pada masa itu sebanyak 20 tempahan telah berjaya dibuat.

Malangnya, pengasasnya Esmail Naziadin meninggal dunia sebelum kesemua perancangan ini dilakukan. Dengan kematian beliau, maka projek kereta tempatan yang optimistik ini terpaksa ditamatkan dan hanya menjadi kenangan dalam sejarah permotoran negara.

Kita sepatutnya mengingati usaha Esmail kerana ia merupakan gambaran jelas akan semangat "Malaysia Boleh" yang sentiasa diuar-uarkan. Ternyata, harapan untuk melihat kereta tersebut diparkir di tepi pantai French Riviera tidak dapat menjadi kenyataan.

Jika tidak, ia mungkin dapat mengubah persepsi Jeremy Clarkson terhadap kebolehan Malaysia dalam mencipta kereta berkualiti sejak perbuatan beliau memalukan kereta Perodua Kelisa menerusi rancangan "Top Gear".

Tidak mustahil Esna Venere bakal menjadi kereta ikonik kebanggaan Malaysia yang mampu mencabar nama-nama besar dalam industri sports car yang lain seperti Porsche, Ferrari dan Lotus.

Adakah rakyat tempatan yang boleh menyambung visi Esmail Naziadin bagi merealisasikan projek ini di masa akan datang? Wallahualam.


Graduan Ijazah Kejuruteraan Lebih Cenderung Menjadi Billionaire

Satu kajian yang baru dijalankan menunjukkan mereka yang mengambil kursus kejuruteraan atau perniagaan di peringkat universiti lebih berkemungkinan besar untuk menjadi billionaire berbanding kursus-kursus lain.

Kajian yang dijalankan oleh agensi pekerjaan Aaron Wallis terhadap 100 orang terkaya di dunia ini bertujuan mengkaji sama ada terdapat hubungan di antara karier pertama dan betapa kaya mereka sekarang.

Selain itu, mereka yang sudah memasuki alam pekerjaan sama ada dalam bidang jualan atau sebagai peniaga saham juga berkemungkinan besar untuk menjadi ahli kelab orang terkaya di dunia.

Bagi individiu yang kini bergelar billionaire bukan dengan cara menubuhkan syarikat sendiri dan juga bukan bekerja dalam syarikat milik keluarga, mereka ini adalah dari kalangan jurujual.

Statistik menunjukkan 10 daripada 53 billionaire bermula sebagai jurujual di syarikat milik orang lain, dan 9 billionaire lagi bekerja sebagai peniaga saham.

75 daripada 100 individu terkaya di dunia mempunyai ijazah, termasuklah Jack Ma (Alibaba Group), Sergrey Brin (Google) dan George Soros.

Dan daripada 75 billionaire yang mempunyai ijazah, majoritinya adalah pemegang ijazah kejuruteraan iaitu sebanyak 22 individu (29%) , termasuklah Larry Page (kejuruteraan komputer) dan Jeff Bezos (kejuruteraan elektrik).

16 billionaire yang lain memegang ijazah dalam bidang perniagaan, 11 bidang kewangan dan ekonomi. Sebanyak 30 billionaire dalam senarai 100 terkaya di dunia bekerja dengan atau mewarisi harta keluarga, dan 17 yang lain memulakan syarikat sendiri, termasuklah Mark Zuckerberg dan Bill Gates.

Jeff Bezos telah mendahului Bill Gates sebagai manusia terkaya di dunia pada bulan Julai yang lalu apabila berlaku lonjakan dalam saham Amazon, namun saham tersebut jatuh semula membuatkan Bill Gates kembali menggungguli carta tersebut, sejam Mei 2013.

2. Jeff Bezos (RM341 billion) - Pengasas dan CEO Amazon

5. Mark Zuckerberg (RM300.3 billion) - Pengasas dan CEO Facebook

6. Carlos Slim Helu & keluarga (RM262.5 billion) - Hartawan telekomunikasi

8. Bernard Arnault (RM217 billion) - CEO Moët Hennessy Louis Vuitton (LVMH)

10. Charles Koch (RM200 billion) dan David Koch (RM200 billion) - CEO Koch Industries


10 Tanda-Tanda Anda Menghidap Kanser Payudara

Barah payudara adalah barah yang paling biasa berlaku pada wanita, berbanding barah-barah lain. Ia berpunca daripada perkembangan sel-sel dalam payudara yang tidak terkawal.

19 daripada setiap 100,000 kematian adalah berpunca daripada barah ini dan 1 daripada 19 wanita Malaysia berisiko menghidap barah payudara.

Walaupun menjadi ancaman kepada populasi wanita, namun jika ianya dapat dikesan lebih awal, ia masih dapat diselamatkan.

iluminasi.com ingin berkongsi 10 tanda-tanda awal anda mungkin menghidap kanser payudara.

Jika anda melakukan pemeriksaan sendiri, tekan payudara anda perlahan dan berhati-hati jika terdapat ketulan. Ketumbuhan benign (tak bahaya) dan malignan (berbahaya) kadang-kadang terhasil di bawah ketiak, di tulang selangka, berdekatan kelenjar limfa dan di sekitar puting payudara. Ketulan itu boleh jadi keras, atau lembut yang tak bergerak jika ditekan. Jika anda terjumpa ketulan, segera berjumpa dengan doktor.

Rasa gatal yang tidak beruam di sekitar payudara adalah tanda biasa kepada barah payudara. Ia menandakan masalah awal yang lebih bahaya daripada dermatitis. Rasa gatal ini kerap disusuli dengan keluarnya cecair daripada puting, dan tisu payudara yang kelihatan lebih tebal. Jangan sesekali membiarkan situasi ini.

Keradangan tisu-tisu payudaran dan kawasan sekeliling boleh berlaku jika terdapat ketumbuhan yang menekan tisu-tisu tersebut. Tanda bengkak ini boleh disertai dengan kulit yang merah, panas dan gatal yang terasa lembut apabila disentuh. Tanda lain adalah jika berasa sakit pada bahagian tertentu payudara yang tak hilang.

Jika anda terasa kaku pada leher dan sakit bahu, ia bukanlah seperti yang anda sangka. Barah payudara biasanya akan merebak ke bahagian tulang belakang, belakang badan atau bahu yang menyebabkan kesakitan. Jika anda sudah sapukan minyak, berehat, regangkan atau urut badan namun masih rasa sakit, segera berjumpa dengan doktor untuk lakukan pemeriksaan barah payudara.

Ia adalah perkara biasa bagi payudara anda berubah saiz dan bentuk pada bahagian tertentu jika terdapat ketumbuhan. Perubahan ini biasanya dikesan lebih awal oleh pasangan anda. Jadi jika anda melakukan pemeriksaan sendiri mencari ketulan, semak sekali bentuk dan saiz payudara anda. Perhatikan payudara dengan lebih teliti ketika memakai coli.

Jika payudara anda berasa sakit, ia lebih mudah untuk dikesan. Namun ia menjadi kebiasaan untuk ketumbuhan tersebut terhasil dalam bentuk yang sangat kecil di sepanjang tisu payudara. Ia menyebabkan payudara anda menjadi lembut apabila anda baring, atau bergeser dengan coli.

Barah payudarah lebih cenderung untuk berlaku dan berkembang di saluran susu (sekitar puting). Ia akan menyebabkan keluarnya cecair secara tiba-tiba seperti susu, cecair atau berdarah yang memberikan kesan "sisik" pada puting anda walaupun tanpa dipicit. Jika ia berlaku pada anda dan anda tidak menyusukan bayi, maka ia tidak normal.

Jika anda tiba-tiba rasa sensitif, lain daripada yang biasa anda rasa, ia kerap disebabkan oleh ketumbuhan pada payudara yang berkembang di bawah tisu puting.

Perubahan pada puting anda juga tanda kepada barah payudara. Anda mungkin akan sedar puting anda masuk ke dalam, rata atau simetri. Namun puting anda juga boleh berubah saiz tanpa sebab.

Di awal perkembangan barah payudara, penebalan yang menyebabkan rasa berbeza daripada tisu-tisu di sekitar boleh berlaku. Sebagai contoh, kulit pada payudara mungkin menjadi merah atau berlekuk. Malah, kulit payudara boleh berubah menjadi seperti struktur kulit buah oren.


Doktor Kongsikan 6 Pembohongan Tipikal Oleh Ibu Bapa Terhadap Doktor

Seringkali berlaku di mana ibu bapa tidak memberikan maklumat yang tepat, atau berbohong kepada doktor mengenai masalah kesihatan anak-anak. Pelbagai faktor menyebabkan perkara ini berlaku termasuklah mahu cepat, malu dan takut doktor akan marah.

Dan ada juga sekumpulan ibu bapa yang merasakan diri mereka lebih bijak, dengan beranggapan ia adalah "okay" untuk berbohong kepada doktor. Anda datang ke hospital untuk mendapatkan bantuan doktor, tetapi dalam masa yang sama anda sabotaj usaha itu dengan berbohong.

Dengan berbohong, anda merisikokan kesihatan dan nyawa anak anda yang mungkin menyebabkan kematian. Hak membuat keputusan itu hak anda, tetapi biar doktor beri nasihat terlebih dahulu, sebelum anda buat keputusan.

iluminasi.com ingin berkongsi 6 pembohongan terhadap doktor yang patut dihentikan ibu bapa yang dikongsikan oleh Dr. Deborah Burton.

Jika anda tak mengikut arahan doktor, tak mengapa, benda sudah berlalu. Tetapi jangan bohong. Mengaku lebih awal yang anda hentikan daripada memberi antibiotik kepada anak anda adalah maklumat yang penting bagi doktor.

Jika doktor tahu perkara sebenar, mereka mungkin terpaksa mengulangi memberi ubatan yang sama. Namun, ia ebih baik daripada mereka sangka ubat yang mereka beri itu tidak efektif.

Dan beritahu doktor jika anda hanya beri ubat alahan kepada anak anda jika tanda-tanda menjadi teruk, yang mana sepatutnya anda berikan setiap hari seperti yang diarahkan. Ia dapat membantu doktor.

Jika sesuatu tanda-tanda itu berlaku setahun lalu, walaupun ia kecil, ia dikira sebagai petanda. Jangan takut untuk berterus terang yang anda tidak memberikan rawatan kepada anak anda kerana takut doktor marah.

Beritahu bila tanda-tanda kelihatan, dan bila masanya yang ia menjadi semakin teruk. Doktor tak akan menghakimi anda mengapa anda terlepas pandang, yang penting anda berikan maklumat tepat.

Seseorang itu tidak akan membawa anak untuk pemeriksaan jika petandanya kecil dan jarang berlaku, menurut Dr. Deborah. Beliau berkata doktor memahami bahawa ibu bapa lebih lega jika mendengar keputusan anak mereka tak perlu menjalani pembedahan.

Namun, terdapat penyakit yang tak akan sembuh dengan hanya mengambil ubat. Enggan memberikan kebenaran pembedahan terhadap anak anda adalah hak anda. Namun, anda perlu disarankan oleh doktor terlebih dahulu perlunya menjalani pembedahan, sebelum anda menolaknya.

Ini yang sangat biasa dilakukan. Doktor tugasnya untuk merawat dan untuk merawat, mereka perlu tahu maklumat tepat. Jika anda ingin menjaga air muka, atau takut untuk berterus terang, anda hanya merumitkan keadaan.

Jika anak anda ada menggunakan produk homeopati, anda perlu memberi tahu apakah produk tersebut. Ini kerana kedua-duanya, iaitu ubatan dan rawatan homeopati biasanya menggunakan tumbuhan yang sama.

Dan walaupun ubat-ubatan dihasilkan di makmal, struktur kimianya mungkin boleh menyebabkan interaksi dengan rawatan homeopati, dan ini perlu diketahui oleh para doktor.

Ini bukan perkara yang boleh diagak-agak, anda perlu semak betul-betul. Jika anak anda perlu menjalani pembedahan dan terdapat sejarah pendarahan, dan kesukaran untuk sedar selepas diberikan bius, ia teramatlah penting untuk diketahui doktor.

Anda perlu tahu, tak ada kebaikan jika anda berbohong, atau sembunyikan perkara sebenar. Ya memang anda nak cepat, dan taknak rumitkan keadaan dengan berterus terang, tetapi biar doktor beri saranan apa yang terbaik berdasarkan fakta, sebelum anda membuat pilihan.


5 Kes Kematian di Malaysia Yang Berpunca Daripada Pengaruh Alkohol

Alkohol mampu menghilangkan kewarasan seseorang, sehingga mengakibatkan seseorang itu bertindak di luar batasan pemikirannya. Mereka yang minum juga dilaporkan hilang kawalan minda, sehingga mampu berhalusinasi tentang sesuatu yang sebenarnya tidak wujud.

Sudah pelbagai kejadian buruk menimpa masyarakat kita akibat pengaruh alkohol namun masyarakat kita seolah masih berkeras mahu meneruskan tabiat buruk mereka. Mengapa? Persoalan itu hanya dapat dijawab oleh mereka. Adakah mereka hanya akan berhenti selepas tindakan luar kawal mereka menyebabkan kematian?

Berikut adalah 5 kes yang mengakibatkan kematian disebabkan oleh tindakan individu yang berada di bawah pengaruh alkohol. Moga kita dapat jadikan tragedi-tragedi ini sebagai pengajaran pada kita semua.

Negara kita dikejutkan dengan kematian seorang lelaki selepas keretanya dirempuh oleh sebuah kereta lain yang memandu melawan arus. Pemandu wanita berusia 19 tahun itu dilaporkan oleh Ketua Polis Daerah Seberang Perai tengah, Asisten Komisioner Nik Ros Azhan Nik Abdul Hamid sebagai berada dalam pengaruh alkohol sehingga mengakibatkan dia hilang kawalan diri. Tindakannya memandu melawan arus menyebabkan satu kematian dan 4 orang lagi cedera.

Mangsa, Mohamad Fandi Rosli berumur 26 tahun mati di tempat kejadian selepas dirempuh menyebabkan allahyarham yang baru saja 3 bulan berkahwin, meninggalkan isterinya Norashikin Abdul Halim keseorangan dengan anak berusia 1 bulan (ketika itu) dalam kandungan.

Seorang pembantu projek pembinaan bernama Yusof Sidani yang berusia 45 tahun meninggal dunia selepas ditikam di dada oleh seorang lelaki Indonesia mabuk yang berang kerana ditegur oleh mangsa. Mangsa yang pada ketika itu bermain snuker dengan dua rakannya diserang selepas mereka bertiga menegur lelaki itu kerana mabuk dan disuruh balik, kerana sudah tidak waras.

Penjenayah itu tidak berpuas hati mengeluarkan pisau lalu mengamuk dan bertindak agresif lalu menikam Yusof serta mencederakan dua rakannya. Penjenayah yang bernama Kasim Katanni, 26 tahun berjaya ditangkap lalu didakwa atas tuduhan menyebabkan kematian Yusof Sidani.

A.B Rajesparan didapati bersalah menyebabkan kematian seorang lelaki bernama Iqbal Raja Khan, 23 tahun di Kuala Lumpur. Mangsa yang ketika itu sedang menunggang motorsikal di Lebuhraya Persekutuan dari Petaling Jaya ke Kuala Lumpur, dilanggar dari belakang dengan lori yang dipandu Rajesparan pada jam 4.40 pagi 20 April 2014.

Mahkamah menjatuhkan hukuman pada 19 September 2016 atas dua kesalahan memandu tidak cermat dan tidak bertimbang rasa serta memandu di bawah pengaruh alkohol. Hasil siasatan daripada bacaan urin tertuduh mendapati kandungan alkohol di dalam badannya berada di paras 136mg/100ml, melebihi 29 unit daripada had alkohol yang ditetapkan iaitu 107mg/100ml.

Lain pula halnya dengan sebuah kes yang berlaku pada tahun 2012. Seorang pemandu lori bernama R.Ramesh, 42 tahun didakwa atas kesalahan menyebabkan kematian terhadap bayi lelakinya R.Kiran, yang baru berumur 14 hari. Kejadian itu berlaku di Hulu Selangor pada 12 April 2012.

Menurut saksi kejadian, kakak kepada Kiran melihat ayahnya menyepak dan memijak bayi kecil itu namun oleh kerana keterangan anaknya punya banyak kesangsian, kes tidak dapat dibuktikan. Masalahnya, doktor sendiri sudah mengesahkan kematian berlaku kerana kesan sepak atau pijak bapanya.

Mahkamah membebaskan Ramesh dari tuduhan kerana pihak pendakwa tidak dapat membuktikan Ramesh membunuh anaknya dengan niat. Dia berada dalam keadaan mabuk pada ketika itu.

Kejadian ini berlaku pada tahun 2014 .Cuba menasihatkan adiknya yang ketagihan permainan video, Toh Wei Teen, pelajar tahun 3 di Universiti Malaysia Sabah mati dibunuh adiknya, Toh Wei Jun yang berang atas nasihat kakaknya. Dengan menggunakan pisau, Wei Jun mengelar leher kakaknya sebelum berlari mendapatkan kedua ibu bapanya.

Wei Jun memberitahu kakaknya mabuk dan ingin membunuh diri kerana tidak tahan tekanan hidup. Ibu bapanya yang bergegas menjumpai anak perempuan mereka di depan bilik Wei Jun sudah meninggal dunia dengan sebilah pisau di sisinya.

Siasatan mendapati Wei Jun berada dalam keadaan mabuk dan lemah kerana ketagihan permainan video serta semua dakwaannya palsu. Pihak polis juga menjumpai satu botol arak di biliknya dan melaporkan, pertengkaran berlaku pada awal pagi di rumah mereka di Kemuning Utama, Shah Alam yang membuatkan Wei Jun berang kerana Wei Teen meminta dia berhenti dan belajar.


15 Motorsikal Paling Laju Di Dunia

Motorsikal berkuasa tinggi semakin menjadi kegilaan ramai. Soal harga bukan menjadi penghalang. Bak kata pepatah, biar papa asal bergaya. Biarpun dijual pada harga yang tinggi, kelajuannya ternyata memberi kepuasan kepada si penunggangnya yang mempunyai gesaan adrenalin yang membara.  Tanpa berlengah lagi, jom kita sama-sama tengok senarai 15 motorsikal terlaju di dunia.

Pada Mac 1984, Honda memperkenalkan VF1000R dalam pasaran Eropah. Motivasi penting Honda disebalik penciptaan VF1000R adalah untuk mereka sebuah motorsikal yang boleh menandingi Daytona 200 dan kelas AMA F1 dengan wujudnya kesemua teknologi moden dan inovatif yang telah digunakan dalam kelas AMA F1.

Malangnya, motorsikal ini pada tahap produksi akhir seberat hampir 600 paun dengan minyak diisi separuh penuh di dalam tangki, iaitu hampir 85 paun lebih berat dari model VF1000F. Oleh sebab ini juga, model ini jarang digunakan untuk pertandingan serta agak sukar dikendalikan. Ia mempunyai enjin V-four silinder, 998cc, 4 strok yang mampu menghasilkan kuasa sebanyak 130 HP pada 10500 RPM.

Ducati mempunyai sejarah dan pengalaman yang cukup lama dalam menghasilkan sportbike yang elegan sejak tahun 1940-an. Pada tahun 2007, syarikat Itali ini telah memperkenalkan model 1098S terbaru mereka. Ia mempunyai enjin 1099cc jenis silinder berkembar yang menghasilkan kuasa sebanyak 160 HP dengan tork 90.4 ft-lb.

1098S mewarisi beberapa ciri utama dari model 999 yang terdahulu. Kebangkitan semula reka bentuk Ducati yang lama dalam 1098S yang baru juga akhirnya diterima baik oleh peminatnya yang pada awalnya menerima kritikan. Dengan kelajuan maksimum 169 mph iaitu 273km/j, ia mampu melepasi suku batu cuma dalam 10.9 saat pada kelajuan 213.2 km/j. Pada tahun 2008, model ini juga telah memenangi "Best Bike of the Year" oleh SWA.

Syarikat gergasi German Automotive, BMW telah melancarkan motorsikal siri K yang direka khas iaitu K1200S pada tahun 2004. K1200S mempunyai enjin 1157cc, 4 silinder in line liquid cooled yang boleh menghasilkan 164 HP pada 10250 RPM. Ia boleh mencapai 100 km/j dalam masa cuma 3 saat. Sebaik selepas ia dilancarkan, beberapa masalah dikenalpasti dengan enjin barunya. Oleh sebab itu, mereka memanggil semula unit-unit yang bermasalah sehingga awal tahun 2005 dimana proses baikpulih telahpun dibuat.

Aprilia ialah syarikat motorsikal Itali yang dikenali dalam dunia permotoran. Aprilia menghasilkan RSV 1000R Mille dari tahun 1998 sehingga 2003. Ia mempunyai enjin berkapasiti 998cc V-twin yang dikilangkan oleh Rotax, sebuah syarikat yang bertapak di Austria. Ianya kecil dari segi saiz jika dibandingkan dengan kebanyakan motorsikal perlumbaan moden yang lain. Dari segi pecutan, ia boleh melepasi jarak 60-140 km/j dalam masa 10.2 saat.

Kawasaki Ninja Zx-14 (atau ZZR1400 dalam sesetengah pasaran) pertama kali dilancarkan di Tokyo Motor Show pada tahun 2005. Zx-14 dipadankan dengan enjin 1441cc, 4 silinder, liquid cooled, DOHC, yang mampu memecut dari 0–60 mph (0-97 km/j) yang hanya mengambil masa 2.5 saat. Disebabkan pertikaian yang timbul, potensi kelajuannya terpaksa dihadkan secara elektronik kepada 186 mph (299 km/j) selepas sebuah perjanjian berlaku antara pengilang Jepun dan Eropah. Model ini juga pernah muncul dalam sebuah episod rancangan "Fifth Gear" pada Oktober 2006.

MV Agusta F4 1000 R merupakan motorsikal kedua yang dihasilkan secara meluas daripada kelas F4 1000 yang dikeluarkan pada tahun 2006. Ia dikuasakan dengan enjin 998cc liquid cooled 4 silinder yang mempunyai 16 injap radial. Ia turut melalui penambahbaikan yang ketara dari model sebelumnya, F4 1000S dengan brek radial Brembo Monobloc, fork upside down Marzocchi yang disaluti dengan karbon nitrida dan juga penyerap hentakan belakang, Sachs. Dengan jumlah berat 192 kg, ia menyediakan kuasa maksimum 186 BHp pada 12900 rpm.

Yamaha YZF R1 dikilangkan di Jepun. Jentera ini mempunyai 6 transmisi kelajuan dan juga multi klac. Ia pertama kali dilancarkan pada tahun 1999 dan R1 yang terkini hanya menyaksikan perubahan kecil. Antaranya ialah 4 silinder forward inclined parallel, 20 injap, DOHC dan liquid cooled yang mampu menghasilkan 197 hp. Dengan keupayaan pengendalian yang hebat, ia menjadi salah satu motorsikal permotoran yang menjanjikan kepuasan tidak terhingga.

Kawasaki Ninja Zx-12R ialah sportbike yang dihasilkan dari tahun 2000 sehingga 2006. Tujuan Kawasaki untuk bersaing dengan Hayabusa keluaran Suzuki membawa kepada pelancaran  ZX-12R. Ia mempunyai enjin 1199cc, 4 silinder menghasilkan 161.2 hp dan tork 91.2 lb-ft. Dari tahun 2000 sehingga 2005, ia kekal sebagai motorsikal terpantas di dunia.

Honda CBR 1100 XX Blackbird dihasilkan dari tahun 1996 sehingga 2007. Ia bertujuan hanyalah untuk bersaing dengan Kawasaki Ninja ZX-11 bagi gelaran motorsikal terpantas yang berjaya dicapai selepas 2 tahun pelancarannya. The Honda CBR 1100 XX mempunyai enjin 1137 cc, 4 injap per silinder dan liquid cooled. Ia mempunyai kuasa keluaran sebanyak 153 HP pada 10000 RPM. Motorsikal ini juga mempunyai dual counter balance shaft yang menjadikan tunggangan lebih licin dan selesa.

Suzuki Hayabusa GSX1300R atau nama singkatannya, Hayabusa dikilangkan oleh Suzuki sejak tahun 1999. Selepas dilancarkan, ia serta merta diiktiraf sebagai motorsikal terpantas di dunia. Oleh kerana isu pengawalseliaan dalam pasaran Eropah pada tahun 2000, syarikat Jepun bersetuju untuk menghadkan kelajuan maksimum model ini kepada 186 mph (299 km/j).

Motorsikal ini (model 1999) dikuasai dengan enjin 1299cc, 4 silinder DOHC, 16 injap dan liquid cooled. Ia menghasilkan kuasa sebanyak 197 HP pada 6750 RPM. Pada tahun 2008, syarikat berkenaan melancarkan GSX1300R yang sudah melalui sedikit kajian dengan anjakan lebih besar dan badan yang diubah suai.

Ducati melancarkan Panigale 1199 R terbaharu buat pertama kali di pameran motorsikal di Milan pada tahun 2011. Rangka dalamannya yang dibuat daripada titanium dan gentian karbon, serta ekzos khas untuk litar berjaya mengurangkan jumlah berat model ini sehingga 364 paun. Ianya turut dilengkapi dengan enjin berkapasiti 1199cc, penyejuk cecair enjin V-twin yang menghasilkan 195 hp dan 98 lb-ft. Ducati mendakwa 1199 R merupakan motorsikal 2 silinder paling berkuasa di dunia.

Lightning LS-218 merupakan motorsikal kuasa elektrik yang dikilangkan oleh Lightning Motorcycle sejak tahun 2011. Pada tahun 2013, ia menjadi motorsikal elektrik terpantas selepas memecah rekod kelajuan 350 km/j di Bonneville Speedway. Ia dikuasai dengan IPM liquid cooled, 150kw+ 10,500 rpm memakai motor elektrik, beserta dengan 200 hp dan tork 168 lb-ft. Ia boleh mencapai 100 km/j dalam masa cuma 2 saat. Pek baterinya didatangkan dalam 3 pilihan dengan julat kapasiti yang berbeza. Sebuah pek bateri 380V 12 kwh yang biasa boleh mengandungi 100-120 julat batu per caj.

Kawasaki Ninja H2R ialah motorsikal terkini yang paling laju di dunia. Pertama kali dihasilkan pada tahun 2015, Ninja H2R mempunyai enjin super caj 998cc, 4 silinder DOHC dan menghasilkan 310 hp pada 14000 rpm. Semasa pameran motorsikal di Intermot pada tahun 2014, Kawasaki mengumumkan yang Ninja H2R akan dihasilkan beserta dengan Ninja H2 yang merupakan varian lain yang sah digunakan di atas jalan raya. Menurut kajian oleh Cycle World, secara teorinya H2R boleh mengatasi halangan aerodinamik semasa drag dan mencapai kelajuan sehingga 250-260 batu (402-418 km) per jam.

Y2K Superbike yang dihasilkan oleh MTT ialah motosikal pertama yang dikuasai dengan menggunakan turbin yang sah di sisi undang-undang. Model-model terdahulu dikuasai dengan enjin Allison Model 250-C18 turboshaft oleh Rolls Royce yang menghasilkan 320 HP dan tork 425 lb-ft. Generasi barunya dilengkapi dengan sebuah enjin turbin 420 HP dengan tork anggaran 500 lb-ft beserta beberapa pengubahsuaian utama. Motorsikal ini dihasilkan secara eksklusif berdasarkan permintaan daripada pembeli.

Ada sebab kenapa kami tidak memasukkan Tomahawk dalam senarai, malah tidak menjadikannya sebagai motorsikal terpantas. Ia bukanlah motorsikal yang paling laju secara rasmi kerana kelajuannya yang dibuat secara hipotesis. Dodge mendakwa jentera ini boleh mencapai kelajuan maksimum 300-420 batu (483-676 km) per jam iaitu suatu anggapan berdasarkan kuasa kuda dan gear yang dibongkarkan sebagai sebuah mitos oleh pakar permotoran dan media.

Motorsikal ini dilengkapi dengan 8.3 L enjin V10 silinder 90 darjah jenis V dan transmisi manual 2 kelajuan dengan kuasa sebanyak 500 HP. Terdapat hanya 9 buah model ini yang dikeluarkan dan kesemuanya telah dijual. Bagaimanapun, tiada ujian jalan raya atau apa-apa penerbitan untuk membuktikan dakwaan tersebut.


25 Fakta Menarik Mengenai Rakyat Dan Budaya Korea Selatan

Korea Selatan kini menjadi sangat popular di Malaysia disebabkan oleh industri hiburan mereka yang semakin mendapat tempat. K-Pop, K-Drama dan macam lagi membuatkan gadis-gadis menggilai negara ini.

Selain itu, Korea Selatan merupakan sebuah negara maju yang menjadi kuasa besar di dunia. iluminasi.com ingin berkongsi 25 fakta menarik mengenai negara ini.

"Korea" berasal dari perkataan "Goryeo", yang bermaksud "tinggi dan jelas". Nama tersebut diberikan kepada dinasti yang ditubuhkan pada tahun 918 SM oleh Jeneral Wang Geon.

Seseorang itu dikatakan akan mati, atau sudah mati jika namanya ditulis dengan dakwat merah.

Kalau anda perasan, kebanyakan saiz badan orang Korea Selatan kurus dan ramping. Ini kerana hanya 3.2% daripad populasi Korea Selatan, iaitu 1.64 juta daripada 51 juta, mempunyai masalah berat berlebihan. Peratusan itu membuatkan Korea Selatan sebagai negara dengan populasi obes terendah di dunia, bersama-sama Jepun.

Kaum lelaki di Korea Selatan sangat suka bersolek. Dianggarkan sebanyak RM3.78 billion dibelanjakan dalam membeli alat solek oleh kaum lelaki di negara ini. Hapmpir 20% daripada mereka bersolek dengan kerap.

Antara amalan popular di negara ini adalah "lakonan semula jenayah". Apabila seseorang itu menjadi suspek ke rogol atau bunuh, mereka akan dibawa oleh pihak polis dalam keadaan bergari ke tempat kejadian, dan diarahkan untuk melakonkan semula jenayah yang dilakukan. Ia dilakukan secara terbuka dan dilihat oleh orang awam.

Tak cukup dengan itu, pihak media akan dijemput untuk mengambil gambar dan menerbitkan mengenai jenayah itu, untuk memalukan penjenayah tersebut.

Walaupun kedua-dua syarikat ini merupakan seteru utama, namun mikrocip yang digunakan oleh iPhone, sebenarnya dibuat di Korea Selatan, oleh syarikat Samsung. Pelik kan?

Pasaran pembedahan plastik di Korea Selatan adalah pasaran per kapita terbesar di dunia. Anggaran di antara 20% hingga 33% wanita di Seoul menjalani sekurang-kurangnya 1 pembedahan.

Sejak tahun 2015 hingga 2017, Korea Selatan menduduki kedudukan pertama dari segi purata kelajuan internet terpantas di dunia iaitu 28.6 Mbps. 100% daripada kawasan di negara ini mempunyai akses internet.

Zon Bebas Tentera (DMZ) yang memisahkan Korea Selatan dan Korea Utara dianggap sebagai tempat paling seram di dunia, oleh bekas Presiden Amerika Syarikat, Bill Clinton.

Selepas dilahirkan, bayi akan dikelaskan mengikut jenis darah. Ia berasal dari Jepun yang menjadi budaya penting di Korea Selatan. Ia juga mungkin menentukan dengan siapa seseorang itu akan berkahwin.

Disebabkan orang Korea Selatan suka membeli belah, ia mempunyai antara pusat membeli belah terbesar di dunia, yang buka seawal jam 4 pagi.

Pada tahun 2012, penjara di bandar Pohang telah menjadi penjara pertama di dunia yang menggunakan robot sebagai pengawal penjara, Mereka juga menggunakan robot sebagai guru, dan juga pengawal di Zon Bebas Tentera (DMZ).

Selepas dilahirkan, bayi di Korea Selatan dikira berusia 1 tahun. Jadi, jika anda lahir pada tahun 1990, umur anda pada tahun 2017 adalah 28 tahun. Namun ia tak membawa apa-apa makna kerana mereka biasanya akan tanya tahun kelahiran, dan bukannya umur.

Antara pembedahan plastik yang paling lazim di Korea Selatan adalah kelopak mata. Ia dijadikan sebagai hadiah hari lahir ke-16 bagi kebanyakan keluarga yang berada.

Kimchi adalah makanan kebangsaan negara ini. Ia merupakan gabungan sayuran termasuk kobis sebagai bahan utama, yang digaulkan dengan rempah, dan ditapai dalam tanah selama beberapa bulan. Ia dimakan dengan semua jenis juadah, dan dikatakan mula dihasilkan pada tahun 1250.

Sejak tahun 2011, Korea Selatan merupakan negara dengan pengguna kad kredit tertinggi di dunia. Purata sebanyak 129.7 transaksi oleh seorang individu pada tahun tersebut, meninggalkan Amerika Syarikat dengan purata 77.9 transaksi setiap seorang.

Restoran dan pasar-pasar di Korea menawarkan daging anjing sebagai juadah. Daging anjing dijadikan makanan di Korea Selatan berabad lamanya. Antara menu popular adalah "Bosintang", sup tradisional yang menggunakan daging anjing.

Nureongi adalah baka anjing yang diternak untuk mendapatkan dagingnya, namun anjing belaan biasanya tidak dijadikan makanan.

Terdapat satu undang-undang yang diluluskan pada tahun 1999 yang memerlukan semua pembelian atas talian dan perbankan dilakukan hanya menggunakan Internet Explorer, dan masih digunakan sehingga kini.

Sukan yang paling popular di Korea Selatan adalah seni mempertahankan diri, Taekwondo. Ia bermaksud "cara penumbuk dan kaki". Seni bela diri ini dihasilkan oleh panglima Korea yang mencipta cara bertempur tanpa menggunakan senjata, 2000 tahun yang lalu. Ia juga merupkan satu-satunya sukan yang berasal dari Korea Selatan yang dipertandingkan di sukan Olimpik.

Kim, Lee dan Park adalah nama keluarga yang paling lazim di Korea Selatan. Lebih daripada 20% daripada nama keluarga di Korea Selatan adalah Kim.

Korea Selatan telah diisytiharkan sebagai negara dengan anggaran IQ kebangsaan tertinggi di dunia, oleh Pertubuhan Kerjasama Ekonomi dan Pembangunan (OECD).

Orang Korea Selatan tidak menyebut perkataan "cheese" ketika mengambil gambar, sebaliknya menyebut "kimchi".

Penduduk Korea Selatan merupakan pengguna telefon pintar tertinggi di dunia pada tahun 2013, dengan 78.5% atau 39.58 juta rakyatnya memiliki telefon pintar manakala 97.7% daripada mereka yang berumur 18 hingga 24 tahun memiliki telefon pintar.

Terdapat 2 jenis perkahwinan di Korea Selatan iaitu "yonae" bermaksud berkahwin atas dasar cinta, dan juga "chungmae" iaitu perkahwinan atur. Sesetengah orang Korea Selatan tidak berkahwin dan mereka ini digelar "Big Baby" dalam loghat Korea.

Jika anda ke Korea Selatan, anda akan melihat teksi mereka mempunyai warna berlainan. Ia adalah mengikut tahap servis. Teksi biasa berwarna kelabu atau putih yang dikendalikan oleh pemandu tidak berpengalaman. Manakala teksi berwarna hitam adalah teksi mewah dengan pemandu berpengalaman.


4 Organisasi Penjenayah Paling Kaya di Dunia

Setiap kumpulan penjenayah di dunia mempunyai pelbagai teknik dan modus operandi mereka sendiri untuk melaksanakan kegiatan jenayah mereka. Tidak kira apapun kegiatan haram yang dilakukan seperti menjual dadah, merompak, penyeludupan manusia dan sebagainya, hampir kesemuanya motif yang sama - membuat duit.

Pernahkah anda tertanya organisasi penjenayah manakah yang paling kaya di dunia?

Kumpulan yang mempunyai kira-kira 9000 orang anggota ini berasal dari Rusia. Pendapatan organisasi ini dianggarkan sebanyak RM 35 bilion setahun. Menariknya, kumpulan ini terbahagi kepada 10 kumpulan berasingan di mana setiap satunya menjalankan aktiviti secara bersendirian tanpa bergantung kepada pecahan kumpulan yang lain.

Pendapatan utama kumpulan ini adalah penyeludupan manusia dan penjualan dadah (terutamanya heroin). Faktor penagih heroin yang tinggi di Rusia (sebanyak 12% daripada jumlah keseluruhan penagih heroin di seluruh dunia) semestinya menyumbang kepada pendapatan tinggi mereka.

Jika di negara lain organisasi penjenayah ini dikenali sebagai mafia, di Jepun pula mereka dikenali sebagai Yakuza. Dalam banyak-banyak Yakuza di Jepun, Yamaguchi Gumi adalah Yakuza paling kaya dengan pendapatan dianggarkan sebanyak RM27 bilion.

Menurut bekas ketua polis Jepun, kumpulan ini memperoleh wang kebanyakannya daripada aktiviti penyeludupan manusia, penjualan dadah dan perjudian. Dalam buku "An Economic History of Organized Crime" tulisan Dennis McCarthy, Yakuza digambarkan sebagai sebuah organisasi berpusat yang sangat mementingkan disiplin dan adat dalam kalangan ahli. Maka tidak hairanlah walaupun telah diperangi oleh polis sejak berpuluh tahun, mereka tetap teguh dan aktif melakukan jenayah.

Dalam banyak-banyak organisasi mafia di Itali, Camorra adalah yang paling berjaya dan kaya. Mengikut laporan, mereka dianggarkan memperolehi kira-kira RM20 bilion setahun. Antara kegiatan jenayah utama mereka termasuklan eksploitasi seksual, pengedaran dadah, perjudian dan penyeludupan senjata.

Sejarah kumpulan ini bermula sejak 90-an lagi dimana anggota asalnya adalah bekas banduan penjara. Pada awal kemunculannya, mereka menawarkan perlindungan kepada ahli politik ketika kemelut politik yang melanda pada ketika itu.

Kumpulan yang sinonim dengan aktiviti penyeludupan dadah dan merupakan yang terbesar di Mexico. Ketua kumpulan ini, El Chapo terkenal sebagai seorang yang sangat kaya dan sangat dikehendaki oleh pihak berkuasa Mexico dan Amerika Syarikat.

Kumpulan ini juga terkenal dengan keganasan dimana mereka tidak teragak-agak akan membunuh sesiapa sahaja yang cuba menjatuhkan mereka. Penguasaan kumpulan ini agak besar dimana mereka dianggarkan memonopoli 60% pasaran dadah di Amerika Syarikat yang membolehkan mereka menjana kira-kira RM 12.5 bilion setahun.


5 Drone Paling Mahal Di Dunia

Drone pada mulanya dicipta untuk digunakan oleh pihak tentera bagi melakukan risikan. Namun penggunaan gajet drone pada zaman ini semakin meluas dengan pelbagai tujuan lain. Antaranya termasuklah pemetaan, perfileman, penggambaran malah digunakan untuk pengawasan bagi menjaga keselamatan awam.

Ketika mula-mula diperkenalkan di pasaran komersial, harga drone boleh dikatakan agak mahal. Namun selepas ia mula menjadi tarikan, semakin banyak drone mampu milik dihasilkan.

iluminasi.com ingin berkongsi 5 drone paling mahal di dunia setakat ini.

AEE F50 adalah drone keluaran AEE Technology Co., Ltd dari China. Drone seberat 2 kilogram (termasuk bateri) ini mampu bergerak dengan kelajuan 80 km sejam, dan bertahan selama 40 minit. Harga agak mahal namun ia dikatakan berbaloi kerana mampu beroperasi sejauh 19.8 kilometer, dan kamera binaan (1080P HD) di antara yang terbaik dalam pasaran ketika ini.

Keseluruhan badan drone ini mengambil daripada binaan badan pesawat menggunakan bahan komposit serat karbon sepenuhnya. Ia juga dilengkapi dengan ciri-ciri anti-kecurian.

Ia mampu beroperasi dengan skala angin maksimum di tahap 6 (40-50 km/j), ketika hujan sederhana, kalis air tahap IPX4 dan berkemampuan untuk terbang setinggi 900 meter. Ia mampu digunakan dengan tujuan pengawasan atau kecemasan, oleh pihak berkuasa seperti polis dan bomba.

cyberQuad berkongsi kedudukan dengan AEE F50 dengan dengan harga RM155,400 seunit. Ia merupakan keluaran syarikat Scientific Aerospace yang terletak di Western Australia, Australia. Ia mempunyai berat 1.68 kilogram dan mampu membawa muatan seberat 800g.

Dengan kelajuan maksimum 60km/j, ia mampu terbang pada altitud 1,640 kaki (500 meter) selama 25 minit. Drone ini mampu beroperasi ketika angin bertiup dengan kelajuan 37 km/j.

Ia biasa digunakan bagi tujuan pertanian, perfileman dan penggambaran, pemetaan serta keselamatan awam.

AEE F100 merupakan adik kepada AEE F50, keluaran syarikat AEE Technology Co., Ltd. Beratnya boleh dikatakan agak tinggi iaitu 7.6 kilogram termasuk bateri, namun mampu terbang di ketinggian 7,000 meter.

Merupakan penaiktarafan daripada AEE F50, drone ini mampu bergerak dengan kelajuan maksimum 100 km sejam sejauh 10 kilometer daripada pengendali, sehingga 60 minit (bergantung kepada persekitaran).

Ia juga mempunyai kemampuan mengesan pelbagai sasaran termasuklah bangunan, kereta dan manusia dengan pengenalan visual serta pengesanan. AEE F100 boleh dinaiktaraf dengan penambahan kamera 3Dimensi, kamera 20X zoom dan kamera HD.

Dengan harga mencecah RM243,600, AEE F100 biasanya digunakan untuk tujuan sinematografi dari udara dan fotografi.

Tak semua mampu untuk memilik drone keluaran XactSense ini berharga mencecah RM504,000. Titan merupakan drone ke-2 termahal di dunia. Titan dikategorikan sebagai oktokopter, yang mampu beroperasi dengan jarak sejauh 15.8 kilometer setinggi 54 meter selamat 30 minit.

Dengan muatan maksimum seberat 22.7 kilogram, ia mampu membawa kamera DSLR yang paling berat, kerana ia tidak mempunyai kamera. Ia dikendalikan oleh alat kawalan jauh berasingan dan aplikasi telefon pintar.

Dengan binaan yang tersangat unik dan agak besar, EHang 184 keluaran Beijing Yi-Hang Creation Science & Technology Co., Ltd adalah drone yang termahal di dunia dan di antara yang terhebat setakat ini. Ia mempunyai berat yang agak keterlaluan bagi sebuah drone iaitu 240 kilogram, namun mampu membawa muatan tambahan seberat 100 kilogram.

Pasti anda pelik mengapa beratnya terlalu berbeza dengan drone yang lain yang rata-rata di bawah 10 kilogram kan? Ini adalah kerana ia sebuah drone yang dikawal secara manual, dan mempunyai kokpit yang boleh memuatkan manusia.

Pasti ada yang bimbang untuk menaiki drone yang dikawal menggunakan aplikasi telefon pintar, namun menurut pengeluarnya, ia mempunyai binaan tambahan yang membuatkan ianya selamat untuk dinaiki.

EHang 184 mampu bergerak dengan kelajuan maksimum 100 km sejam selama 23 minit, setinggi 3,500 dari aras laut. Namun sebelum anda menaiki drone paling canggih ini, anda harus mempunyai wang sebanyak RM1.26 juta untuk memiliki EHang 184.


Siapa Sangka Yuran Kursus RM10 Boleh Bawa Pendapatan Bulanan RM5000

Melihat lambakan kursus-kursus kemahiran yang ditawarkan oleh individu-individu persendirian yang mengenakan yuran kemasukan yang mahal, kerap menimbulkan persoalan mengapa kursus kemahiran jangka pendek yang dianjurkan oleh Kolej Komuniti kelolaan Kerajaan kurang mendapat pendedahan lebih besar.

Dengan faktor yuran yang cukup murah dan fasiliti yang lengkap serta pilihan kursus yang banyak dianjurkan setiap bulan, bergantung kepada kalendar Kolej Komuniti masing-masing, tawaran kursus jangka pendek yang ada sebenarnya setara dengan pelbagai lagi kursus yang dianjur pihak persendirian yang tidak bertauliah atau pihak swasta, yang mengenakan yuran tinggi.

Perkara ini dibuktikan sendiri menerusi pelbagai kisah kejayaan beberapa orang alumni Kolej Komuniti yang telah membuka pelbagai perniagaan sendiri dengan yuran kursus yang cukup minima.

Dengan yuran sangat minima - kursus jangka pendek hanya dikenakan bayaran RM5 untuk tempoh setengah hari; kursus sehari pada kadar RM10 dan kursus dua hari dikenakan bayaran RM20; peluang untuk menimba kemahiran baru yang dapat membuka peluang rezeki sepatutnya diambil oleh orang ramai, khasnya golongan sasar Kolej Komuniti iaitu suri rumah dan pelajar-pelajar yang tidak berjaya menyambung pendidikan.

Walaupun golongan sasar Kolej Komuniti ini memfokuskan pada dua golongan tersebut, sebenarnya tidak ada syarat kelayakan untuk sesiapa pun menyertai kursus jangka pendek yang ada. Asalkan kita minat hendak mempelajari sesuatu kemahiran baru ataupun mahu mempertajamkan kemahiran yang ada, itu sudah memadai.

Setakat ini dilaporkan alumni yang berjaya, telah berjaya menambahkan jumlah pendapatan di antara RM1000 ke RM5000 sebulan. Bidang kemahiran bukanlah satu bidang yang memerlukan kos yang besar untuk dimulakan, cukup dengan ilmu menghasilkan sesuatu dan masa yang cukup untuk menyiapkannya, jadi bentuk perniagaan juga dapat dimulakan dengan lebih pantas.

Terdapat banyak pilihan kursus jangka pendek yang ditawarkan merangkumi pelbagai cabang kemahiran, antara yang paling popular adalah asas kulinari, asas pastri, perniagaan, animasi, fotografi, fesyen, seni jahitan, servis kenderaan, kecantikan dan pelbagai lagi bidang yang sebenarnya mempunyai prospek perniagaan yang cukup luas dalam masyarakat setempat.

Antara alumni kursus jangka pendek yang telah berjaya adalah Encik Asyraf Hassan, seorang peserta kursus jangka pendek pembuatan kek di Kolej Komuniti Ledang yang kini mengusahakan jenama Roti Temerloh. Selain itu ibu kepada dua orang anak bernama Puan Rosnah binti Mat yang menetap di Kepala Batas juga wajar dianggap kejayaan besar.

Beliau yang selama ini berminat dengan bidang jahitan, tidak pernah mencubanya secara serius kerana hanya mampu menjahit baju kurung. Selepas mengikuti kursus pendek jahitan pakaian, beliau menggabungkan kemahiran beliau sedia ada iaitu menjahit baju kurung lalu membuka perniagaan kecil-kecilan di kampung, menawarkan perkhidmatan jahitan untuk pelbagai jenis baju.

Pendapatan tetap beliau dianggarkan mencecah lebih RM1000 bergantung kepada musim dan mampu mencecah RM2500 pada musim raya. Harus diingatkan, dia mengambil upah menjahit yang agak rendah berbanding tukang jahit lain.

Apabila dibandingkan di antara apa yang ditawarkan menerusi Kolej Komuniti, jelaslah kursusnya boleh dikatakan sebagai antara yang paling berbaloi kerana kemahiran yang ditawarkan berguna bukan mengikut trend semasa - tetapi adalah kemahiran-kemahiran yang berkemungkinan relevan sepanjang masa.

Dengan yuran serendah RM5 dan prospek perniagaan yang luas, masyarakat sepatutnya membuka mata untuk cuba menyertai kursus-kursus kemahiran yang ditawarkan kerana ini bukan setakat menjimatkan kos, malahan akan memberi manfaat jangka panjang pada kita.